Beñat Sarasolak darabil hitza kaieraren hitzaurrean: indarra. Jorge de Sena (Lisboa 1919–Santa Barbara, AEB 1978) poesia-modu konformagaitzaren adibidea da, eta poesia izan zuen izpiritu horren lubaki. Nobela bi utzi zituen portugesezko literaturan funtsezkoak (Sinais de fogo eta O físico prodigioso) eta kritika eta azterlan hainbat. Baina bera lirikan zen maisu, hitzaren bila beti: “Ene lurra ez da esanezina./ Esanezina ene lurrean bizitza da./ Esanezina esan ezin daitekeena da”.\nRikardo Arregik itzulpen honen bidez gerturatu gaitu beraz hizkuntzaren mugak aintzat hartu barik beti esanahi berriak bilatzen zituen poetaren obrara. Portugalen hasi, Brasilen jarraitu eta AEBetan buka, de Senaren bidea izan da hermetismotik surrealismora eta handik poesia zuzen eta efektibora. Beraz neoerrealistekin ez zuen bat egin, eta pentsamendu aldetik ere ez zen garbiro lerratu, eta “dena modu guztietan esanda” utzi nahi izan zuenak modu infinituekin egin zuen talka halabeharrez: “Hitz egidazue poesiaren misterioez,/ hizkuntza baten, arraza baten tradizioez,/ herri baten edo hizkuntza baten esperientziarekin/ baino esaten ez den hartaz. Astakirtenak”.\nKritika garratza egin zien poetak idazletzari, irakasletzari, bere garaiari, oraingo munduari. Jakintsua, ikasia eta arean buruiritzia, beharbada kategorikoki hitz egiteko zeukan ohitura horrek bihurtzen du bere lirika hain eder, hain erasokor eta konkretu: “Kretan, Minotauroarekin,/ poemarik gabe eta bizitzarik gabe,/ aberririk gabe eta espiriturik gabe,/ ezer gabe, inor gabe,/ hatz zikina izan ezik,/ nire kafea bakez hartuko dut”.\nKaiera hau irakurriz otu zait egon behar duela urpean Susakoek azaleratu dutena baino askoz gehiago, askoz modu gehiagotara esana. Rimbaudetik Quevedora, elipsitik hitz gordinera, Jorge de Senak ibili zituen itsasoak –gaztetan Cabo Verde, Angola, Sao Tomé egin zituen Sagres ontzi-eskolan– infinituak izan bide ziren, bere bizitzak legetxe.\nSaldukeriarik gabeko poeta totala izan zen. Itzulpen hauetan ere pieza batzuk beste batzuk baino borobilagoak izan daitezke, baina denek dute ipar halako exijentzia bat idazten denarekiko. Exijentzia hori da izan dadila poema behintzat onesta, izan dadila behintzat, estetikoki, ideologikoki, historikoki, askatasunetik idatzia.\nItzulpena: Rikardo Arregi


Donostiako Udala hiriko Euskararen Plan Orokorra diseinatzen ari da 2020-2024rako. Behin-behineko txostena www.donostiaeuskaraz.eus webgunean jarri da, eta herritarrek ekainaren 19ra arte izango dute ekarpenak egiteko aukera, [email protected] helbidera bidalita. Plan berri honetan, aurreko bost urteen balorazioa egin da, eta etorkizunerako helburuak eta ekintzak diseinatu dira, arlo horretan adituak diren hainbat erakunderekin eta pertsonarekin lankidetzan. Herritarren parte-hartzea […]\nDonostiako Udala hiriko Euskararen Plan Orokorra diseinatzen ari da 2020-2024rako. Behin-behineko txostena www.donostiaeuskaraz.eus webgunean jarri da, eta herritarrek ekainaren 19ra arte izango dute ekarpenak egiteko aukera, [email protected] helbidera bidalita.\nPlan berri honetan, aurreko bost urteen balorazioa egin da, eta etorkizunerako helburuak eta ekintzak diseinatu dira, arlo horretan adituak diren hainbat erakunderekin eta pertsonarekin lankidetzan. Herritarren parte-hartzea funtsezkoa da Plan berria diseinatzerakoan.\nOraingoz, behin-behineko dokumento bat idatzi da, eta Euskararen Batzorde Sektorialari, auzoetako Euskara Batzordeetako ordezkariei eta udaleko ordezkari politikoei bidali zaie. Orain, herritarren txanda da, eta edonork egin ahal izango ditu ekarpernak dokumento horretan.


2020ko Euskararen Astea - Elkarrizketak - Osaraba\n2020ko Euskararen Astea - Elkarrizketak\nAngélica Ibañez RicaAranatze López de Munain BerganzoEder Amondo ElorzaElena Vera de PedroEsther Alegria LasaFeli Gonzalez LecandaFernando Grande GilJavier Extramaiana CamenoJesus Larrañaga GaritanoKontxi Rodriguez LapatzaRuben Gonzalez Burguera\nAngélica Ibáñez Rica\nBioaraba Osasun Ikerketako Istitutuko Zuzendaritzako Idazkaria\nEgindako bidean zer nabarmenduko zenuke?\n4 urte hauetan aldaketak izan dira. Administrazio mailan hizkuntza barneratzen eta normalizatzen ari dela nabaritzen da. Adibidez, azken 4 urteotan Bioaraban zerotik abiatu gara eta pixkanaka hizkuntza normalizatzea lortzen ari da. Ez da erraza. Gure kasuan, errazagoa da beste hizkuntza batzuk erabiltzea, hala nola ingelesa. Horregatik, garrantzitsua da lortu duguna. Besteak beste, lan-eskaintzen, albisteen, ekitaldien, ikerketa- eta berrikuntza-proiektuen aurkezpenen argitalpena normalizatzeko lan egin dugu.\nZein indargune azpimarratuko zenuke?\nEuskarari buruz laguntza eta ekimen desberdinak edukitzea indargune bat da. Batzuetan euskaldun zaharrak ez garenok atzetik euskarri bat edukitzea garrantzitsua da eta nire ustez, indargune bat iruditzen zait hizkuntza bide zuzena bideratzeko.\nNorantz abiatu eta heltzea nahiko zenuke?\nNik uste dut bide zuzenean gaudela. Lortu dugu normalizatzea.\nBaduzu pasadizorik edo une berezirik kontatzeko?\nMomentuz ez dut gogoratzen.\nAranatze López de Munain Berganzo\nEuskarari eman zaion bultzada. Ekintzak antolatu dira euskararen erabilera sustatzeko bai arlo formalean, bai prestakuntzan eta garrantzitsuena langileen arteko eguneroko lanean eta harremanetan.\nLangile berrien indarra. Urtero belaunaldi berriak lanean hasten dira eta haiekin euskararen erabilera indartu egiten da.\nEuskara gure lan hizkuntza bihurtu behar dugu, bere erabilera normalizatu egin behar da eta kalean eta etxean erabiltzen dugun bezala ospitalean ere erabili beharko genuke.\nUmetxoak tratamedura etortzen direnean nire lehen aukera abesteko pintto-pintto da eta uste dut nire errepertorioa eguneratu beharko nukeela ezta?.\nEder Amondo Elorza\nAranbizkarra II Osasun Zentroko Erizaina\nAraban bereziki euskarari emandako bultzada, lantokiko eguneroko harremanetan eman zaion lekua. Nire ustez, gero eta zabalduago izaten ari da hizkuntza gure artean.\nLankideen konpromisoa, gehien bat. Azken finean, guztion artean lortu behar dugun erronka da esku artean duguna. Eskertzekoa da hori.\nLortu dugunetik abiatuta, euskararen erabilera hedatu eta normaltasun linguistiko hori errotu eta mantendu, horretan aurrera darraigun bitartean.\nDuela pare bat urte, euskararen astea ospatzen ari ginela, Aranbizkarra II Osasun Zentrotik hurbil dagoen ikastolarekin bisita bat antolatu genuen umeek zentroarekin harremana izateko eta, beldurra kentzearekin batera, kontsultetan euskaraz mintzatu ahal zirela barneratu zezaten.\nJarduera polita iruditu zitzaidan, euskararen bitartez mediku zein erizainarekiko beldurra galarazteko modu berritzailea.\nElena Vera de Pedro\nOsasun arloetan eta Pediatriako kontsultetan zehazki, gero eta familia gehiagok euskara erabiltzen dute.\nOrain arteko egindako esfortzua.\nGustatuko litzaidake jendeak euskara gure lanmodua hobetzeko aukera moduan ikustea, mediku jakintzak eta profesionaltasuna inoiz ere baztertu gabe.\nGure pediatriako kontsultetan umeren batekin bere ama hizkuntza (euskara) hitz egiten hasten naizenean, nolabaiteko batasuna sortzen da. Geure pazienteak oso bereziak dira, umetxoek ez dute ulertzen zergatik dauden medikuarengan, horrexegatik paziente eta medikuaren arteko harreman onek eta komunikazioak izugarrizko garrantzia hartzen dute.\nEsther Alegría Lasa\nAgurain Osasun Zentroko Administraria\nMotibatzeko egiten diren esfortzuak. Egunerokotasunean zaila egiten zaigu tarte bat hartzea beste gauza batzuk egiteko eta azken aldian are gutxiago.\nLangileen arteko harremanak euskaraz izan daitezen bultzatzeko ekintzak.\nErakunde barruan euskara eremu guztietan normaltasunez erabiltzera.\nFeli González Lecanda\nLanean gero eta Euskara gehiago erabiltzen dela, bai bezeroen partez bai lankideen partez ere.\nEuskararen bultzada, eta nire kasuan langileei emandako laguntza. Ama izateko prestakuntzan sakondu genuen, emagin talde batekin lana prestatzen...\nGure lanean euskara eta gaztelania parekatzera.\nAma izateko prestakuntza ematen hasi nintzenean taldeko emakume batek bizkaieraz hitz egiten zuen eta ni, aho bete hortz geratu nintzen, ez nuen deus ere ulertzen, eskerrak konturatu zela eta batueraz jarraitu zuela.\nArabako ESIn hasitako bidean, euskalduntzeko eta sail guztietara iristeko gogoa nabarmenduko nuke.\nEuskararen talde osoaren eta zuzendaritzaren euskararen alde jarritako lan egiteko gogoak.\nHalaber, zerbitzuekiko hurbiltasuna eta norbanakoaren beharrak ere nabarmenduko nituzke.\nNire ustez, Araba ESI osoan bakoitzak ezagutzen duen euskera erabiltzen saia dadila oso interesgarria izango litzateke. Eta, azkenik, denok gure eskuetan daukagun altxor kulturalaz eta erantzukizunaz jabetzea.\nErdal kultura batekoa naiz eta euskalduna. Ospitaleko arlo ezberdinetan zenbait lankide kexaka dagoenean euskararen kontra (zorionez euskarekiko halako jarrera gero eta pertsona gutxiago dagoela) azaltzen hizkuntzaren zailtasunak edo Euskal Herritik kanpokoak direla, orduan, nire jatorria aipatzen dut. Une horretatik aurrean, pertsona horrek elkarrizketa amaitutzat ematen da. Behin baino gehiagotan gertatu zait halako egoera.\nAitzakiarik ez, eta guztioi, animo handia eta aurrera bolie!\nJavier Extramiana Cameno\nAraba ESIko Urologia Zerbitzuburua\nAzken bost urteetan, Arabako ESIn, nabarmenak izan dira gertatu diren aldaketak euskararen arloan. Hizkuntza zabaltzen ari da eremu gehienetan, hori dela eta, euskararen erabilera gero eta gehiago handitzen ari da.\nAipagarriena, langile gazteen euskara erabilera gero eta indartsuagoa dela da, eta haiek bultzatzen gaituzte euskara erabiltzera.\nArgi eta garbi dago, Gipuzkoako adibidea jarraitu beharko genuke euskararen zabalkuntza lortzeko.\nGaixo euskaldunekin euskara erabiltzen denean, haiek erakusten diguten konfiantza eta hurbiltasuna handitzea eragiten du beren errekuperazioaren prozesuan.\nAraba ESIko Zuzendari Kudeatzailea\nArabako ESIn 2015etik hau da, duela 5 urtetik ona euskararen bilakaeraren inguruko aipamen bakarra egitea ezinezkoa da.\nOsakidetzako II. Normalizazio Planak jasotzen dituen irizpide guztietan aurrerapauso handiak eman baitira. Baita arlo profesional guztietan ere. Ezin da inork kanpoan utzi, denok izan dute bere garrantzia egindako aurrerapausoak eman ahal izateko.\nHori da izan dugun lorpen handiena, tantaz-tanta denon artean normalizaziorako bidea eraikitzen ari garelako.\nDuda barik, estrategia propioa martxan jarri dugula. "Hizkuntzak piztu: bor-bor". Honen helburua, ezagutza eta hizkuntzak eskutik egitea ibilbidea du helburu.\nArabako ESIk euskararen erabilera areagotzeko dinamika ugari bultzatu eta bultzatzen ditu. Azkenengo 5 urteetan, hizkuntzaren erabilera, presentzia, sustapena hori indartzeko, 4 ebaluazio pasa ditugu Arabako ESIn. Ebaluazioak oso tresna baliogarriak izan dira.\nKanpoko adituen ekarpenak jasotzeko aukera eman baitigu. Izan ere hori bezain garrantzitsua izan da barneko langileen ekarpenak, beharrak, eta erabileraren ezagutza identifikatzea izan da eta horrek inplikatzen diren pertsona guztion artean lortutakoa da. Bi lerro hauen nahasketa edo hobe esanda, sortutako sinergia izan da emaitzak eta normalizazioan egindako aurrerapenak sendotzen lagundu gaituena. Agian batzuentzat ez dira nahikoa izango, baina ez dugu zerumuga galdu nahi eta modu naturalean eta pertsonen behar guztiak errespetatuz egin daitezkeen estrategiak abian jartzen jarraituko dugu.\nErakunde sanitario bat gara, oso erakunde handia, 6.000 langile baino gehiago dituena. Eta arlo ugari lantzen dituena eta horiek gure estrategian batuta daude. Elkarren artean aberasten elkarreragiten dutenak.\nLaburbiltzeko hiru ildo nagusietan eta paraleloan batu ahal ditugunak dugu helburu:\nBatetik erabiltzaile eta pazienteei arreta euskaraz eta gaztelaniaz eskaintzeko pausuak ematen jarraitzea. Bestalde, profesionalen artean ere erabilera bultzatzea, eta azkenik irakaskuntza zein berrikuntzan bi hizkuntzak bere txokoa izatea. Hau da, barruan dugun ezagutza aktibatzea eta euskaraz ere partekatzea. Danon artean parte-hartuz eta erabilera bermatuz.\nHizkuntzen oreka bilakatzea da helburua, errespetuz eta naturaltasunez, horretarako danok, ahaleginak ere egin behar ditugu eta identifikatzen ditugun arloetan indarra jarri. Baina batez ere, ezagutza dauden horietan.\nNorabidea ausarta eta zuhurra planteatu behar dugu, honekin zera esan nahi dut, egingarriak diren baldintzak bultzatzea, berrikuntzan eta aldi berean daukagun errealitatea errespetatuz.\nEuskarak, pertsonalki, asko hurbildu nau langile askorengana, eta hori oso aberasgarria izan da. Niretzat oso berezia da atzerritarrei euskara erabiltzen entzutea. Badaude lankide ugari erakunde honetan ikasketa prozesua hasita daukatenak eta batzuk, maila polita dutenak ere. Lurralde desberdinetakoak direnak, Sahara, Venezuela, Kanaria irletakoak, Argentina...\nKirmen Uriberi New Yorkeko idazle batek adierazi zion bezala:\nEuskara deigarri egin zitzaiola esan zidan. Bazuela gure hizkuntzaren berri aurretik ere, ezagutzen zituela euskaraz idatzitako testuak, Internetetik eta. Behin baino gehiagotan saiatu zela hitz horiek zer esan nahiko zuten asmatzen. Ezta hurrik ere. Baina zerbaitek atentzioa deitu zion: testuan agertzen ziren x guztiek.\n“Altxorraren mapa ematen du zuen hizkuntzak” esan zidan, “gainontzeko letra guztiak ahaztu eta x letran soilik arreta jartzen baduzu, altxorra non dagoen jakin dezakezula ematen du”.\nEzagutzen ez duzun hizkuntza bati buruz esan zitekeen gauzarik ederrena zela hura bururatu zitzaidan, altxor baten mapa.\nKontxi Rodriguez Lapatza\nProfesionales Arretarako Untitateko Atalburua\n2016tik gaur arte asko aurreratu dugu euskararen erabileran gure erakundean. Kontuan izan behar da 2016an ESI bihurtu ginela, eta erronka garrantzitsua zen hori, bi erakunde erabat desberdin bateratzeko prozesua baitzegoen. Begiratu besterik ez dago nolakoak diren gaur egun kanpoko eta barneko harremanak Arabako ESIn, eta orain dela 4 urte. Uste dut ahalegin handia egin dela eta harro egoteko moduko emaitzak lortu direla.\nHizkuntza-paisaia erabat elebiduna.\nEuskarazko saio klinikoak.\nZenbait tutoretza euskaraz egiteko aukera.\nPertsona gehiagok erabakitzen dute beren lehentasunezko hizkuntza euskara izatea.\nBarne eta kanpo harremanetan euskararen erabilera nabarmen handitzea.\nProfesionalek euskararen erabilera gehiago inplikatzea, ahoz zein idatziz.\nIkastaro gehiago euskaraz.\nBada, erakunde guztiz elebidun batera iristea gustatuko litzaidake, kanpoko langileek (pazienteak, bezeroak, hornitzaileak, etab.) zein barnekoek nahi duten hizkuntza, bata zein bestea, erabil dezaten, jakinik hizkuntza horretan artatuko dituztela inolako arazorik gabe. Bide horretan gaude eta guztion ahaleginari esker lortuko dugu.\nDuela gutxi, telefonoz deitu nion pertsona bati gai bati buruzko inkesta bat egiteko. Beti bezala euskaraz aurkeztu nintzen, eta adeitasunez agurtu ninduenez euskaraz, euskaraz hain atseginez erantzuten entzun nionean, euskaraz jarraitu nuen, eta honela erantzun zidan: "itxaron, itxaron, … naiz, ez naiz gogoratzen Amerikako zein herrialdekoa, eta ez dakit, baina saiatzen ari naiz". Egia esan, ilusio handia egin zidan beste herrialde bateko pertsona batek euskaraz erantzuteko eta ikasteko ahalegin hori egiteak. Motibagarria da, egia esan. Hemendik, ikasten ari diren pertsona guztiak zoriondu nahi ditut, baita elebitasuna aurrera ateratzen saiatzen ari direnak ere.\nRuben González Burguera\n2009an hasi nintzen Osakidetzan, hezkuntza, kirola eta aisialditik nentorren. Eta beti nire laneko hizkuntza euskara izan da, pozik hasi, egun on! beti nire lehenengo hitza. Eta laster hasi zen errealitatea: Buenos dias! leku askotan. Gaur egun "egun on"-arekin jarraitzen dut eta erantzunak aldatu dira euskararen mesederako. Termometro gisa hori erabilita esan behar dut lan txukuna egiten ari dela, euskalduntzea aurrera doala eta euskararen ikuspegia ez dela tituluetan bakarrik ikusten, zorionez gure egunerokoan entzuten dugu.\nIndargunea pertsonak dira, pertsona euskaldunak, ausartak, naturalak, kategoriko jendea. Horiek dira egunerokoan gogorazten digutenak euskararen balioa erabileran dagoela. Batzuetan olatu erdalduna eramaten nau eta entzutea "derrepenten" bat-batean euskara, harro sentiarazten nau, hor egon nahi dut.\nJo, ba, orain Euskaraldia dela eta buelta bat eman nion nire euskararen egoerari eta konturatu nintzen nire mugaz: alde batetik batzuetan ez zoaz euskararekin mingainean indar faltagatik hala egoera ez dudalako argi ikusten, horregatik nire euskara mugatua al dago? Hor sartu daiteke nire euskararen erabileraren bermea ez dagoela ziurtatuta eta nire adorea aurrera eramateko ahul samarra dagoela. Beste aldetik administrazioarekiko komunikazioa erdaraz egiten dut, batzuetan, ez galtzeko informaziorik. Ez naiz fidatzen nire ulertzeko gaitasunaz ala administrazioaren informazioa euskaraz ematerakoan konplikatzen delako da?\nLankide onak eduki ditut zorionez eta haietariko bat erdalduna zen eta euskaldun izatea jarreran dagoela erakutsi zidan, jeje!. Euskaldun "txarra" azento onakin. Lankide honek "egun on!" Ozen eta argi esanez egunero agurtzen gintuen, honek indarra ematen zidan nire euskara "laneratzeko", jubilatua dago, baina egunero berataz gogoratzen naiz.


BIDASOA EUSKAL KOPAKO FINALEAN IZANGO DA : KIROLETIK\nAtzo, maiatzak 4, Ilcapo Hondarribiak eta Bidasoak Euskal Kopako finalerdia jokatu zuten Hondartzan. Lehen minutuetan bi talde parekatu ikusi baziren ere, Bidasoak erraz menderatu zuen bere harrobiko taldea, 30-52ko markagailuarekin. Hau dela eta, irundarrek Euskal Kopako finala jokatuko dute udan.\nPartiduaren aurretik, bi taldeek Martin Santano IlCapoko jokalariari omenaldi txiki bat egin nahi izan zioten, min hartuta ezin izan zuelako jokatu. Bere aldeko pankarta bat erakutsi ondoren, Hondarribiako taldeak lehengo urteko Ligako titulua ere jaso zuen.\nLehen zatia hasi eta IlCapo Hondarribiak aurretik jartzea lortu zuen, 4-3koarekin. Hala ere, bi taldeen arteko parekotasun honek ez zuen asko iraun eta Bidasoa neurketa kontrolatzen hasi zen segidan. Talde bisitariak bere jokoa inposatu zuen Hondartzan eta atsedenaldira bederatzi goleko errentarekin iristea lortu zuen, 15-24ko markagailuarekin.\nAldageletatik bueltan, Bidasoa, bere nagusitasunaz jabetuta, ahaleginak banatzen hasi zen. Talde irundarrarekin azken aldian jokatu duten gazteek IlCaporekin atera ziren kantxara, Tao Gey-Emparan izan ezik, honek Julen Aginagalderen lekua bete baitzuen. Hala ere, bi taldeen arteko aldea 22 puntuetara eraman zuten bisitariek eta azkenean, 30-52ko markagailuarekin irabazi zuten neurketa. Garaipen honen ondoren, Bidasoak Euskal Kopako finala jokatuko du uda honetan.


Mobilizazio fase berria | Bake Bidea\nBake-prozesua ez da aitzinatzen, eta, nahiz eta urrats nabarmenak egin diren orain arte, presoen auzia geldirik da.\nJakes Esnal eta Ion Parot ETAko bi preso zaharrenen egoera da horren adibiderik argiena (1990eko apirilean bizi-arteko kartzela-zigorra ezarri zieten). Eta 71 urtetik gorako bi presoek 32. Urtea bete zuten giltzapeturik 2022ko apirilean. Zigorrak ezartzen dituzten epaileak baldintzapeko askatasunaren aldekoak dira. Baina PNAT terrorismoaren kontrako prokuradoreak, erabaki horiek sistematikoki errekurritzen ditu, irteerari eta birgizarteratzeari uko eginez, eta heriotza-zigorrera eramanez.\nBlokeo-egoera horren ondorioz pazientzia agortzen ari da Ipar Euskal Herrian. Frantziako presidenteak egin adierazpenak zergatik ez dira politika penal berri baten aplikapenarekin gauzatu? Badakigu ofizialki banakako dosierretan ezin bada esku hartu ere, egoera orokor bati buruzko jarraibideak eman daitezkeela, egoerak bilakaera erradikal eta positiboa izan duelarik. Kontuan hartzekoa da hori.\nEz dirudi Parisen aldaketarik dagoenik, baina, aldi berean, mugimendu berriak ikusi ziren Madrilen. Euskal Herrira ehun bat preso baino gehiago hurbiltzeak eta presoei esleitutako garduen bilakaerak ikuspegi berriak erakusten dituzte.\nMobilizazio fase berri bat\nProzesuak aurrera egin dezan etapa saihestezina den presoen auzia konpontzeari Estatuak erakusten dion axolagabetasun-sentimenduari aurre egin nahian, bake artisauek eta Bake Bideak fase berri bat jarri zuten abian 2022ko urtarrilaren 8an, Jon Parot eta Jakes Esnal ahal bezain fite askatzeko helburuarekin, eta orohar Frantzia eta Espainiako preso guzientzat konponbide bat atxemaiteko helburuarekin, Unai Paroten kasuan besteak beste.\nFase berri honetan, ekintza indartsuagoak, zehatzagoak, ikusgarriagoak egiten dira, eta horien graduazioa desobedientzia zibilera irits daiteke, bere ezaugarriekin: ekintza pertsonala eta arduratsua da, baina kolektibo batean egiten da, modu publiko, onartu, garden eta ez bortitzean, denen errespetuan. Hurrengo hauteskunde legegileetan, euskal gizartearen ahotsa Estatuko maila gorenean entzunarazi nahi da.\nElkarrekin, hautetsiek, erakundeek, elkarteetako militanteek, beti egin dute indarra bereizten dituena baino biltzen dituena balioesteko. Kontua ez da egin ez duguna konpontzearen zama etorkizuneko belaunaldiei uztea!\nMaiatzak 20 auzitegiaten okupazioa\nMaiatzak 19 Elgarretaratzea Donibane Lohitzunen\nMaiatzak 13 Baionan elgarretaratzea\nApirilak 2 A63 autopistaren blokatzea\nApirilak 1 Biarritz zerga bulegoaren okupazioa\nMartxoak 15 FR2 kateko berri sailean sartu gira\nOtsailak 18 Baionako suprefetura ekimena


"Mexikoko Gobernuak erantzukizun zuzena dauka ikasleei gertaturikoan"\n2018ko irailaren 21a, ostirala | Ordua Euskal Herrian 04:48:48\nDuela hilabete, Mexikoko Guerrero Estatuko Ayotzinapa herrian, polizia munizipalak 43 ikasle desagerrarazi eta beste lau tiroz zauritu zituen. "Normalak" deituriko landa eremuko eskola profesionalek hezkuntza kritikoa eta eraikitzailea eskaintzen dute, baina Estatuak haien kontrako jarrera oldarkorra izan du duela 40 urtetik hona. Eraso hau gerra zikinaren azken punta izan dela dio 20 urteko Carlos Ayotzinapako Normaleko ikasleak.\nAyotzinapako Normaleko ikasle Carlos.Topatu.info\nLanda eremuko eskola Normaletako ikasle mugimenduaren borroka aspalditik dator.\nBai. Adibidez, 2011n Ayotzinapan, eskola Normaletan matrikulazio berriak ukatu zituen gobernuak. Hori dela eta, Sol autobidea okupatu genuen aldarrikapen baketsu moduan, eztabaidarako mahaia aldarrikatuz. Guerreroko Estatuko gobernariak, Ángel Aguirre Riverok, indar federalak, indar estatalak, ministerioko poliziak eta matxinaden kontrako polizia bidali zituen. Egoera kontrolatu ezin zutela ikusirik, ikasleen kontra tiroka hasi ziren. Bi lagun hil zituzten, eta beste asko atxilotu eta torturatu. Torturatutako bi gazte kalibre handiko pistolekin tiro egitera behartu zituzten, tiroketaren hasiera ikasleoi leporatu ahal izateko. Zorionez, gure lagunak harri eta makilekin baino ez zeudela frogatzea lortu genuen. Nahiz eta poliziek iruzur egin zutela argi geratu, tiro egin ziguten polizia horiek libre jarraitzen dute, justiziatik ihesi, gaur egungo Guerreroko gobernariak berak babesturik.\nIkasle mugimenduaren aurkako errepresio horretan kokatu behar ditugu desagerpenak, beraz?\nIrailaren 26an praktiketako irteera bat egin behar genuen Guerrero Estatuko leku marjinaletara. Bidaia abiatu behar genuenean polizia munizipala agertu zen, bidea moztuz. Autobusetik eztabaidatzeko asmoz jaitsi orduko tiroka hasi zitzaizkigun. Guztiz inguratuta gintuzten. Ondoko etxeetako bizilagunek, “Etorri gazteak, gurean babesa emango dizuegu!” oihukatuz haien etxea eskaini ziguten. Zenbaitek, tiroketen arteko segundoak aprobetxatu zituzten etxeetara korrika egiteko. Ihesean ateratako lagun bat tiroz jo zuten buruan; gaur egun Mexikoko Distritu Federalean dago egoera begetatiboan. Anbulantziak zaurituta zeudenak sorostera iritsi zirenean, polizia munizipalak autobusean geratutako gainerako 43 lagunak jaistera behartu eta polizia-furgonetetan sartuta eraman zituzten. Egun ez dakigu non dauden.\nEz al da paradoxikoa desagertutako 43 gazteak hobi klandestinoetan bilatzea, era ofizialean eraman dituztenean?\nGehien atsekabetzen gaituena hori da, Estatuan ez baitago konfiantzazko inor segurtasun publikoari dagokionez. Hurrengo egunean Ministerio Publikora joan ginen atxilotutako gazteak non zeuden galdegitera. Ministerio Publikoaren erantzuna, ordea, aurreko egunean atxilotutako ikasle edo pertsona zibilik ez zela egon izan zen. Edozein modutan, guk presondegietan begiratzea exijitu genuen, bertan ote zeuden ikusi ahal izateko. Banan-banan pasa genituen, baina han ez zegoen inor. 43 lagun hauek, polizia munizipalak atxilotutako momentuan bertan desagertu egin ziren.\nDesagertuen senideek eta hainbat ikasle normalistek esan dute Estatuak badakiela non dauden desagertuak. Zuk zer uste duzu?\nGuk Estatua estatu terrorista bezala definitzen dugu. Bere helburua gizartea beldurtzea da eta edozein mugimendu sozial estaltzea, izan ikasleena, izan irakaslegoarena edota herritik sortutako antolakuntza soziala. Adibidez, aurpegia desitxuratuta zuen gaztea erakutsi zutenean haien mezua argi zegoen: “Isiltzen ez bazarete, Ayotzinapako normalistei gertatutakoa gertatuko zaizue”.\nEstatuak ez du erabili nahi izan bere inteligentzia ekipoa gure eskola-kideak bilatzeko, ez du bere zeregina bete. Gainera, egin dituen bilaketa guztiak zulo klandestinoetan egin ditu, horregatik uste dugu haiek badakitela non dauden. Desagertuak non dauden ez badakizu, leku ezberidnetan hasiko zara bila ezta? Ez soilik zulo klandestinoetan.\nNola baloratzen dituzu sortu diren mobilizazio sozialak?\nBabes handia jaso dugu mugimendu sozialen aldetik. Adibidez, gertaera honen harira sortutako ikasle mugimendua oinarrizkoa da guk hasitako borrokari jarraipena emateko, 43 desagertuak bilatzen jarraitzeko. Babes horrek adorea ematen digu eta bakarrik ez gaudela gogorarazten digu. Gainera, estatuaren barruan ez ezik, erakunde internazionalek ere euren elkartasuna erakutsi digute gertakari hauen aurrean.\nZeintzuk dira zuen aldarrikapenak?\nGure kideak, 43 desagertuak, bizirik aurkeztu ditzaten nahi dugu. Epaiketa politikoa eskatzen dugu Igualako alkatearentzat. Kargutik kentzea eta gure kideei egindako kalte guztiagatik ordaintzea nahi dugu. Eta azkenik, Ángel Aguirre Rivero egin dituen sarraskiengatik kondenatua izatea nahi dugu. Zigorgabetasunarekin amaitzea, alegia.\nMexikoko herrialdeak berak ere, Peña Nietoren gobernuak alegia, gertakari hauetan erantzukizun zuzena duela uste dugu. Zergatik? Ez zuelako inolako babesik azaldu gertaerak jazo eta hamar egun igaro arte. Gainera, berak badaki Ángel Aguirre Rivero erakunde sozialen aurka aritu dela eta ez du ezer egin Guerreroko gobernaria presionatzeko; horregatik uste dugu bere babesa duela.\nEsan liteke errepresioa handiagoa dela landa eremuan hirietan baino?\nBai, landa eremuetan ingobernabilitate arazo handia dago. Baliabide ekonomiko gutxi dagoenean norberak bizitza aurrera eramateko beste modu batzuk bilatzen ditu. Zoritxarrez, landa eremuetan lan eskasia handia da eta familiek euren burua behartuta ikusten dute delinkuentziara jotzeko: lapurretak, hilketak... Estatuak berak derrigortzen ditu beste bide batzuk hartzera biziraun ahal izateko. Eta tamalez, askok lapurretetan edo erakunde deliktiboetan sartzea aukeratzen dute. Horrek eragina du familia askorengan, euren lurraldeetatik alde egin behar izaten baitute. Injustizia handiak daude gune horietan.\nKasu askotan herritarrek beraiek antolatu behar izan dute euren burua polizia munizipalengandik babesteko, estatalarenganako konfiantza guztiz galdu dutelako. Azken aldi honetan, ikusi izan dugu lotura hertsia dagoela erakunde deliktiboen eta estatuaren segurtasun publikoaren artean. Horrek ekarri du herriak berak segurtasun neurriak garatzea.\nEskola Normalak: hezkuntza integrala, interdiziplinarra eta kritikoa praktikan\nZer hezkuntza mota jasotzen duzue normaletan?\nLanda normaletan jasotzen dugun irakaskuntza hezkuntza integralera bideratuta dago. Akademikoaz gain, ardatz kulturala dugu, eta honen helburua da gure jatorrizko herrien sustraiak eta kultura sustatzea. Arlo akademikoan, irakasleak ere izateko lan egiten dugu, guk jasotako hezkuntza bera ahaztuta dauden gune marjinaletara eraman ahal izateko. Landa normalistak ez gara mugatzen eskolak ematera, komunitatearekiko lotura bat ere sortzen dugu eta elkarrekin egiten dugu lan.\nLanda Normalek zentzu kritikoa izateaz gain, gizartea asko babesten dute, gure egin beharra baita. Nekazarien seme-alabak gara, langileen seme-alabak eta landa Normalek asko eman digute. Horregatik, datozen belaunaldiei ere aukera bat ematen jarraitzea nahi dugu. Bestela, gurasoek gure ikasketetarako baliabiderik ez dutela esango diguten egunean, ezingo izango dugu beste ezer egin. Landa Normal hauek dira aurrera egin ahal izateko dugun esperantza bakarra.\nZer presentzia du zuen jatorrizko herriaren kulturak?\nPresentzia handia du. Hainbat eskolatan oraindik badago jatorrizko hizkuntzak lantzeko irakasgairen bat, nahiz eta 2011ko erreformaren bidez gobernuak horiek desagerrarazteko ahaleginak egin. Ayotzinapako normalean, adibidez, hezkuntza interdiziplinar elebidunez irakasten da. Bertan hitz egiten diren hizkuntzak nauathla, mixtekoa eta tlapanelkoa dira.\nOrduan, zer ezberdintasun dago landa eskola eta hiri eskola baten artean?\nEzberdintasun garrantzitsuena da jasotzen dugun hezkuntza gune marjinaletara eramateko prest gaudela. Haietan, nekazariak normalean ez du ikasten jarraitzeko aukerarik. Normalak, batez ere, baliabide urriak dituzten familiak laguntzeko daude, benetan beharra duten familientzako.\nKanal hauetan artxibatua: Mexiko | Herri mugimenduak\n2018-07-02 | Asier Gonzalez de San Pedro\nLopez Obrador ezkertiarrak irabazi ditu hirugarrengoan Mexikoko lehendakaritzarako hauteskundeak\nMorena Nazio Birsotze Mugimenduko hautagaiak bozken %53- %53,8 artean lortu du. %22,1- %22,7 eskuratu du Ricardo Anaya kontserbadoreak eta zentro-eskuineko Meadek %15,7- %16,3 artean.\n2018-06-29 | Xabier Letona\nLopez Obrador: iruzurra saihestu eta Mexikoko lehendakari bihur liteke hirugarrengoan\nDatorren igandean, uztailaren 1ean, mexikarrek 500 parlamentario, 128 senatari, 9 gobernadore eta lehendakari berria hautatutako dute. Beste behin ere ezkerreko hautagaia da inkestetan buru: Andrés Manuel Lopez Obrador –AMLO moduan ere ezaguna– eta Morenako (Birsorkuntza Nazionalerako Mugimendua) buruzagia.\n2018-04-23 | Txerra Rodriguez\nMexikoko Tosepanen, hizkuntza galerari aurre egiten\n"Ideien kontrabandoan aritu izan gara, euskal herrietatik ekarritakoak hemengo ideiekin batu, nahastu, trinkotu, eraldatu ditugu. Eta, era berean, hemengo batzuk hartu, gureekin nahastu eta han ere eragina duten. Asko ikasi dugu, asko partekatu, asko bateratu. Bai, itzela izaten ari da, bai. Izan ere, gure ezagutza mugatua denean (hau da, beti!) lagunduko gaituztenengana jo behar dugu".\n2018-04-19 | Txerra Rodriguez\nOrain dela 41 urte sortu zen Tosepan, Cuetzalan aldean. Hasiera batean, bertako herritarrak kafea eta pipermina prezio duinagoan saltzeko elkartu ziren. Ordutik, baina, mugimendua asko hazi da, asko aniztu da. Eta zertan oinarritzen da ba? Ekonomia sozial eta solidarioa da Tosepan, ezer izatekotan.


Aldi baterako kontratazioa Osasunbidean: prekarietatea iluntasunez kudeatzen da\nHemen zaude: FEDERAZIOAK ZERBITZU PUBLIKOAK Osasungintza Publikoa Aldi baterako kontratazioa Osasunbidean: prekarietatea iluntasunez kudeatzen da\n2018/06/12\tOsasungintza Publikoa\nLABek, honen harira, proposatzen dituen neurriak dira:\n• Deialdiak zentralizatu behar dira. Gaur egun, iraupen luzeko lanen deialdietan soilik erabili ohi dira. Beste hainbeste egin behar da iraupen motzeko deialdiekin.\n• Sindikatuek eta interesatua egon daitekeen edonork lan-eskaintzak esleitzeko prozesua ikuskatuko dute (kontratazio-zerrenden izangaia). Sistemak egiaztagarria zein ikuskagarria izan beharko luke, edozein erabiltzailek kontratazioen izapidearen jarraipena egin dezan.\n• Langile-kopurua egonkortu eta egokitu behar zaie laguntza-beharrei. Osasunbidea osoan, behin-behineko kontratazioaren eta absentismoaren analisia egin behar da. Urtez urteko edota urte anitzetan egin eskaintzen metatzea egin behar da langile finkoen edota kontratu egonkorragoak dauzkatenen ordezkapenak betetzeko. Honen guztiaren laguntza alorka nahiz lanbide eskuduntzen arabera antola daiteke.\nLehen bi neurriei dagokienez, prestatu beharko litzateke horretarako behar den informatika-baliabidea (Nafarroako gobernuaren beste sailetan eta beste osasun-zerbitzuetan dago).\nHirugarren neurria gauzatzeko kontratazioak kudeatzeko eta antolatzeko egitasmoa landu beharko litzateke, hots, lanari ekin behar zaio aukeraz eta epe motzeko antolamendua baztertu behar da.\nHiru neurriok prekarietatea leuntzeko borondate politikoaren beharra dute, Osasunbidean egin lana duindu behar da, eta jendeari kalitateko asistentzia sanitarioa eman behar zaio, nahiz eta borondate hori ez den inon agertzen.\nArgi dago Osasunbidearen Kontseilaritzarentzat eta Gerentziarentzat lehentasunik ez duela langileen prekarietate ikaragarria konpontzea (kontratatu langileen %51a, kontratuak orduka eta aldi batekoak, 1.500 egiturako kontratuak) ez eta lan duinen eskaintza kudeatzea ere.\nGarrantzitsuagoa deritze lobbiek (profesionalen elkargoak, erakunde korporatiboak, botiken industria, kudeatzaileen elkarteak, fundazio pribatuak,...) sanitate pribatuaz izan dezaketenaren iritziari, halaxe ondoriozta daiteke hedabidetan haiekin guztiekin batera, egiten duten arrandiatik, ekarpen publikoen bidez.


Extremadurako folklorea bizi-bizian Amaia antzokian - Arrasate - Goiena.eus\nExtremadurako folklorea bizi-bizian Amaia antzokian\nArritxu Barruso 2009-11-15 21:36\nEkitaldi koloretsua eta alaia ikusi genuen zapatu arratsaldean Arrasateko Amaia antzokian. Euskadiko Etxemadurako elkarteen federazioak antolatuta dantza jaialdia egin zuten. Extremadurako folklorearen distira eta alaitasuna ezagutzeko aukera izan zen.\nJaialdian, gainera, gonbidatu berezia izan zuten: Madrigal de la Verako (Caceres) Berezo taldea. Hain justu ere, eurak izan ziren ekitaldia ireki zutenak. Hiru abesti eskaini zituzten eta ondoren dantzarien txanda etorri zen. Lehenengoak bertakoak izan ziren; Arrasateko Lore Gazteak dantza taldeko kideak eta Arrasateko txistularien eta gaita-jotzaileen laguntza izan zuten.\nExtremadurako elkarteak etorri ziren gero; Donostiako Virgen de Guadalupe taldea; Ermuko Flor de Tomillo eta Galdakaoko Alma Extremeña. Lan bikaina egin zuten guztiek. Hiru ordu eta erdiko dantza saioa izan zen eta ez zen inolako etenik egon. Gainera, sinestezina dirudien arren hiru ordu eta erdian ez zen kantu edo dantza bat bera ere errepikatu.\nEkitaldia hitz bitan definitu behar bada hitz aproposenak dira koloretsua eta alaia. Abestiek eta dantzek alaitasuna ipini zuten eta jantziek kolorea. Dantzarien jantziak benetan ikusgarriak ziren; guztiek ere asko zaindu zuten janzkera.\nZapatukoa Euskadiko Extremadurako elkarteen federazioak antolatzen duen 16. dantza jaialdia izan zen. Azken bi urteetan Zarautzen eta Andoainen ospatu dute eta Arrasaten ere egin izan da aurretik.


Kultura benetan irisgarri egiteko neurriak - SPRI\nSPRI / Berriak SPRI / Berriak / Kultura benetan irisgarri egiteko neurriak\nKultura benetan irisgarri egiteko neurriak\nDSS2016 ekimenak eta Elkartu Federazioak argitaratutako gidaliburuak kultur eragileentzako neurriak jasotzen ditu.\nEzgaitasunak dituzten pertsonak, esparru publiko zein pribatuko elkarteak eta kultur eragileak, Gipuzkoako Gutxitasun Fisikoa duten Pertsonen Federazio Koordinatzailea eta DSS2016 ekimena elkarrekin aritu dira lanean, eta prozesu horren emaitza da Kultur ekitaldi irisgarri eta inklusiboak diseinatzeko eta antolatzeko gida. Tresna horren asmoa da irisgarritasuna sustatzea kultur proiektu guztietan, Giza Eskubideen Deklarazio Unibertsalak jasotako premisa bat oinarritzat hartuta: “pertsona guztiok dugu eskubidea komunitateko bizitza kulturalean aktiboki parte hartzeko”.\nGida-liburua kultur ekitaldietako arduradunei zuzendurik dago eta bere baitan hartzen ditu prozesu osoan zehar kontuan hartu beharreko neurriak: hasi diseinutik eta komunikaziotik eta ekitaldia gauzatzeraino. Dena den, helburutzat dauka baita ere gizarte osoa kontzientziatzea, jendea ohartu dadin zein garrantzitsua den bermatzea pertsona guztiek dutela kultura jasotzeko eskubidea. Hala, argitalpenak gabezia bat beteko du, une honetan ez baitago indarreko legeriaz haragoko neurriak jasotzen dituen horrelako gida-libururik.\nTresna hori bi premisatan oinarritzen da: batetik, ekitaldi irisgarri eta inklusiboak dira, pertsona guztiek ahalik eta modu autonomoenean ulertu, erabili eta praktikatu ditzaketenak, eta, bestetik, ez dute ezgaitasuna lantzen asistentzialismoaren ikuspuntutik, baizik eta integrazioaren eta parte-hartze aktiboaren ikuspegitik. Hala, gida-liburuak hamar neurriko dekalogo bat jaso du, eta lehenengoa da jarrera enpatikoa izatea, aniztasunaren balioa aitortuz aberastasun eta kohesio sozialerako faktore gisa.\nArgitalpenak hainbat ekitalditarako neurriak jaso ditu, baina ekitaldi horiek elementu komun asko dituzte. Esaterako, sarrera fisikoa bermatu behar da, espazio erreserbatuak eskaini behar dira ezgaitasun fisikoa, entzumenezkoa edo ikusizkoa dutenentzat, eta informazio ulergarria eman behar zaie premia bereziak dituztenei. Jardunbide egokien ereduak ere baditu, besteak beste, Igartubeiti museoko (Ezkio-Itsaso) soinuen paseoa; UPV/EHUk antolatutako Que mi silla no te eclipse el espectáculo, aniztasun funtzionala duten pertsonak dantzaren bidez gizarteratzeko ikastaroa; edota Jazzaldian, hondartzako eszenatokietan jarritako espazio irisgarriak.


Frigilianako Haitzako gudua - Wikipedia, entziklopedia askea.\nFrigilianako Haitzako gudua\nLuis de Requesens y Zúñigaren erretratua.\n1569ko ekainaren 11\nAndrés el Xorairán\nFrigilianako Haitzako gudua edo Bentomizena Alpujarrasko matxinada barruko gertaera izan zen. Gertaerak 1569an izan ziren, Espainiako Málagako probintzian dagoen Frigiliana herrian. Gudu horretan moriskoak erabat suntsituak izan ziren.\nMoriskoen matxinada 1568ko Eguberrian hasi zen. Errebolta 1569ko apirilan Bentomizera zabaldu zen, Almueden moriskoaren eskutik. Almueden emaztea Canillas de Aceituno herrian kristauen preso zegoen eta, askatzeko asmoz, hara joan zen Almueden, Andrés el Xorairán eta Abén Audalla lagunarekin. Morisko hauek lagunduta, La Axarquía eta Málagako mendien lurraldetako moriskoak gailurretara igo ziren matxinadarekin bat egiteko. Orduan, Arévalo de Zuazo 1500 gizonekin haien kontra joan zen baina garaitua izan zen.\n1569ko ekainaren 11an, Luis de Requesensek, 6000 soldadu mertzenarioen aginduan, ofentsiba gogor bat egin zuen matxinatuekin bukatzeko. Borrokan 2.500 morisko inguru hil ziren. Ondorioz, lurralde horietako bizirik gelditu ziren morisko guztiak kanporatuak izan ziren. Lurraldea jenderik gabe gelditu zen eta populatzeko beste lurraldetako kristauak eraman zituzten. 1571n, bestetik, Joan Austriakoak Alpujarrasko matxinada erabat itzali zuen.\n(Gaztelaniaz):Peñón de Frigilianako gudua Frigilianako udal webgunean.\nArtikulu hau Andaluziako historiari buruzko zirriborroa da. Wikipedia lagun dezakezu edukia osatuz.\nAndaluziako historia zirriborroak\nAro Modernoaren guduak\nOrriaren azken aldaketa: 16 otsaila 2021, 13:25.


Unibertsitatez kanpoko dokumentu akademiko ofizialak legeztatzea atzerrian egiaztatzeko. Sinadurak egiaztatzeko prozedura - Unibertsitatez kanpoko ikasketa antolamendua - Euskadi.eus\nUnibertsitatez kanpoko dokumentu akademiko ofizialak legeztatzea atzerrian egiaztatzeko. Sinadurak egiaztatzeko prozedura\nDokumentu akademiko ofizialetako sinadurak egiaztatzea, dokumentuok legeztatu baino lehenago. Horretarako, hezkuntza-agintari eskudunei eskatu behar zaie hori egiteko.\nHezkuntza Sailean izapidetze-lanak amaitu eta gero, interesdunak izapideak egiten jarraitu beharko du, dokumentuok beste erakunde batzuetan legestatzeko.\n1970eko abuztuaren 4ko Hezkuntzaren Lege Orokorretik ondorioztatzen diren ikasketak (UBI, Lanbide Heziketa, Arte Irakaskuntzak, Hizkuntza Irakaskuntzak, eta Oinarrizko Hezkuntza Orokorraren eskolatze-liburuak)\nSail honek emandako tituluak. Titulu horien ikasketak lege hauek arautzen dituzte: maiatzaren 3ko 2/2006 Lege Organikoak Hezkuntzari buruzkoa, eta 1990eko urriaren 3ko Hezkuntza Sistemaren Lege Organiko Orokorrak (Derrigorrezko Bigarren Hezkuntza, Batxilergoa, Lanbide Heziketa, Arte Irakaskuntzak, Hizkuntza Irakaskuntzak eta Kirol Irakaskuntzak)\nIkasketen historia edo ziurtagirien eredu ofizialak erabiliko ditu\nDokumentuak beti izango dira jatorrizkoak\nElebitan edo gaztelaniaz idatzita egongo dira\nIkasketen historiak eta ziurtagiriak eskuz sinatuta egon behar dute. Sinaduraren azpian azalduko da nork sinatzen duen, hau da, idazkariak (izena, bi abizen eta kargua), zuzendariaren oniritziaz. Ez da egiaztatuko inork agindutako edo baimendutako sinadurarik, ezta inoren absentziagatiko sinadurarik ere\nDerrigorrezko Hezkuntzaren ondoko hezkuntza-mailetako ikasketen historiak eta ziurtagiriak ikastetxe pribatuetan eskatzen direnean, zein ikastetxe publikori dagoen atxikita ikastetxe pribatua, ziurtagiriak ikastetxe publiko honek eman beharko ditu, aurreko baldintzak kontutan hartuta\nIkasketen espediente eta akta ofizialetan oinarritu behar dira ematen diren ziurtagiriak. Ondorioz, kurtso osoetako ziurtagiriak igarriko dira soilik


2019-04-16 - Urola Kostako Hitza : Urola Kostako Hitza\nEskualdeko futbolari gazteek hitzordua dute ostiralean eta larunbatean Zarauzko Astin\nXV. Jose Angel Iribar Txapelketa jokatuko dute ostiral goizean kimu mutilek, eta larunbat goizean XIII. Gonzalo Urkia Txapelketa infantil mutilek. Ostiral arratsaldean infantil neskak lehiatuko dira, Emakumezkoen II. Txapelketan.\nXabier Letamendia: "Oso gustura nago mutilek egin duten lanarekin"\nEspainiako txapelketako lehen fasea jokatu berri du asteburuan Pulpoko gizonezkoen jubenil taldeak. Granollers izan da multzoko garailea eta estatuko zortzi onenen artean sartu den taldea. Pulpoko entrenatzailea den Letamendia gustura agertu da mutilen lanarekin.\nJulen Egiguren pilotari azpeitiarrak ekainean egingo du debuta\nPilotari azpeitiarrak ekainaren 24an jokatuko du profesionalekin lehen partida, Eibarko Astelena pilotalekuan, San Juanetako jaialdian. Duela hilabete batzuk sinatu zuen aurre-kontratua Aspe enpresarekin.\nGaueko autobus zerbitzu berezia izango da Aste Santuan, Azkoitia eta Zarautz artean\nZarauzko Garagardo Azoka dela eta, gauez autobusak izango dira Azkoitia eta Zarautz artean, ostegunetik larunbatera. Azpeitian, Zestoan eta Aizarnazabalen egingo dituzte geldialdiak.\nBihar zabalduko dute Azkoitiko Altzibar eta Jausoro auzoak lotuko dituen zubia\nMartxoaren amaieran jarri zuten bi auzoen arteko zubia bere lekuan, eta bihar, asteazkena, zabalduko dute. Oinezkoentzako zein txirrindularientzako pasabidea izango da.\nDarahli elkarteko proiektuen jarraipena egiten daude zortzi gazte Tindoufen\nLarunbatean irten ziren Saharara Darahli elkarteko zortzi gazte eta bertan aurrera eramaten ari diren proiektuen jarraipena egiten dabiltza.\nZarauzko Fotos Xantik 100 argazki album inguru eman dizkio udalari\nEgile-eskubideak lagatzeko hitzarmena sinatu dute Fotos Xanti argazki dendako Xanti Iruretagoienak eta Udalak. 1976tik aurrerako argazki horiek digitalizatu, katalogatu eta hedatuko ditu udalak.\n62 botalarik parte hartu dute Floreagan jokatutako Hiru Txirlo Txapelketako kanporaketan\nGipuzkoako 50. Hiru Txirlo Bolo Txapelketako kanporaketa jokatu zuten joan den larunbatean, Azkoitiko Floreaga auzoko bolatokian. Alex Campos sailkatu zen aurrena jaurtiketan.\n'Zer ari da gertatzen pinuarekin?' hitzaldia izango da gaur, Azpeitian\nPinuaren gaitza inguruotako basoetan eragiten ari dena izango dute hizpide gaur Naturkon elkarteko Aitziber Sarobek eta Iñaki Aizpuruk. Baigera aretoan izango da solasaldia, 19:30ean.


BDIH sareko Robotika malguaren ordezkariak Malagan ospatutako European Robotics Forum bileran - SPRI\nBDIH sareko Robotika malguaren ordezkariak Malagan ospatutako European Robotics Forum bileran\nPasa den martxoaren 3an European Robotics Forumak (ERF2020) bere hamaikagarren edizioa ospatu zuen Malagan. Bilera hau Europako robotikaren arloko ekitaldirik garrantzitsuena da, eta BDIH sareko zenbait ordezkarik ez zuten bertan izateko aukera galdu\nMalagako Kongresu eta Feria Jauregiak martxoaren 3tik 5era Europako 1000 aditu baino gehiago hartu zituen, haien artean Basque Digital Innovation Hub sarearen parte diren Tekniker, UPV/EHU eta Mondragon Unibertsitatea. BDIH sareko robotika gunearen koordinatzaileak, Damien Sallek – robotikan doktore eta TECNALIA-ko fabrikazio gehigarriaren arloko teknologia eta merkatu arduraduna – bere zentroko eskaintza aurkeztu zuen, bai eta BDIH sareak ETEei eskaintzen dizkien zerbitzuak ere.\nEkitaldira azaldutakoek robotika arloko Europako prototipo, produktu eta zerbitzurik berrienak, baita Horizonte 2020 ikerketa programak finantzatutako Europar Batasuneko proiektuak ikusi zituzten, punta-puntako enpresa, unibertsitate eta ikerketa institutuek aurkeztuta. Ekitaldiaren programako zati handia eskaini zieten DIHei, H2020 testuinguruan. Gainera, agendak 50 tailer baino gehiago izan zituen, robotikari buruzko ikerketa gai nagusi. TECNALIAK tailerretan parte hartu zuen, batez ere Produkzio sistema hibridoei buruzko aktibitatean. Honez gain, Ekintzailetza eta Kablez mugitutako robot paraleloak: zertarakoak jarduerak burutu zituen.\n2010 urteko Donostian ospatutako lehen ediziotik, European Robtics Foruma Europako robotikaren arloko ekitaldirik garrantzitsuena bihurtu da. euRobotics asoziazioak antolatzen du, SPARC agentziaren bidez, eta asoziazio honetan, zenbait euskal eragilek hartzen dute parte TECNALIA, UPV/EHU eta Tekniker, besteak beste. Honako batzarretan azaltzeak BDIHko robotika malguko arloko kideei teknologiarik berrienen parte izateko aukera ematen die.


Konposatu fenolikoak eta osasuna - Zientzia Kaiera\nIñaki Milton-Laskibar, Alfredo Fernández-Quintela, María Puy Portillo\nKonposatu fenolikoak (edo polifenolak), egitura kimiko ezberdinak dituzten sustantziez osatutako multzo zabal bat dira. Egitura ezberdin hauek, konposatu hauei, gure osasunerako onuragarriak izan daitezkeen efektu ezberdinak sortzea ahalbidetzen die. Polifenolak berez egoten dira landareetan (hauen babes-sistemaren parte dira), eta ondorioz landare jatorriko elikagaietan (barazki, ortuari, fruta, fruitu lehor, ardo…) topa daitezke nagusiki. Hala ere, elikagaietan dagoen polifenol kopurua faktore ezberdinen menpe dago (elikagaiarenak berarenak eta baita ingurune faktoreak ere), eta ondorioz, elikagai bakoitzaren polifenol eduki zehatza jakitea zaila da.\nIrudia: Landare jatorriko elikagaietan (barazki, ortuari, fruta, fruitu lehor, ardo…) topa daitezke nagusiki konposatu fenolikoak.\nKonposatu fenolikoak gure gorputzean sartzen direnetik (elikagaien bidez hartzen ditugunetik), hestean xurgatuak diren arte (digestio ondoren) hainbat eraldaketa jasaten dituzte. Horren ondorioz, odolera eta ehunetara iristen den konposatu fenoliko kantitatea oso txikia izan ohi da; horregatik, konposatu hauek bioerabilgarritasun txikia dutela esaten da. Hala ere, kontuan izan behar da digestioan zehar polifenolen metabolitoak sortzen direla (glukuronatuak eta sulfuratuak nagusiki), eta metabolito hauek ere efektu onuragarriak sortzen dituztela. Gure gorputzak xurgatzen ez dituen polifenol eta metabolitoak berriz, gernu eta gorotz bidez kanporatzen dira.\nPolifenolek oxidazioaren aurka jarduteko ahalmena erakutsi dute, eta ondorioz, asko ikertu da efektu honek gure osasunean izan ditzakeen aplikazioen inguruan. Zenbait ikerketek proposatu dute estres oxidatiboarekin erlazioa duten gaixotasunen prebentzioan, edota garapena ekiditen, erabilgarriak izan daitezkeela. Besteak beste ikusi da gaixotasun kardiobaskularretan lagungarriak direla, efektu basozabaltzailea dutelako (oxido nitrosoaren ekoizpena sustatuz) eta baita profil lipidikoa hobetzen dutelako ere (HDL kolesterola igo eta LDL kolesterola jaitsi). Ondorioz, aterioesklerosiaren garapena ekiditen lagundu dezakete. Zenbait minbiziren kasuan (urdailekoa, heste gorrikoa, birikakoa, ahokoa, faringekoa, endometriokoa, pankreakoa eta kolonekoa), konposatu fenolikoetan aberatsak diren elikagaietan (barazkiak eta frutak batez ere) oinarritutako dietak, minbizi hauen agerpen baxuagoarekin erlazionatu dira.\nBestalde, lehen aipatutako oxidazioaren aurkako jarduera dela eta, konposatu fenolikoak neuroendekapenezko zenbait gaixotasunen (Alzheimerra, zahartzaroko dementzia eta Parkinsona) aurkako babes-faktore bezala proposatu dira. Obesitatearen tratamendu eta prebentziorako ere konposatu fenolikoak erabilgarriak izan daitezkeela iradokitzen dute laborategiko modelu esperimentaletan (zelulak eta karraskariak) lortu diren emaitzek. Gainera, obesitatean eragiteaz gain, honekin erlazioa duten osasun asaldaduretan (intsulinarekiko erresistentzia eta diabetesa) ere efektu desiragarriak sortzen dituztela ikusi da.\nIkusten denez, osasunerako onuragarriak diren hainbat funtzio bideratzeko ahalmena egotzi zaie konposatu fenolikoei. Hala ere, nahiz eta lortutako emaitzak oso interesgarriak diren, azpimarratu behar da gaurdaino lortu den informazio gehiena zelula eta animaliekin egindako ikerketetatik lortu dela. Beraz, ikusteke dago oraindik ea konposatu hauek animalietan sortzen dituzten efektuak gizakietan ere ematen diren. Horretaz gain, konposatu hauek osasunean dituzten efektu onuragarriak bideratzen dituzten mekanismoetako asko oraindik ez dira guztiz ezagutzen. Hori dela eta, gaur egun dakiguna kontuan izanda, gomendagarriena konposatu hauetan aberatsak diren orotariko elikagaiak dituen dieta bat jarraitzea da. Izan ere, modu honetan, konposatu hauek banaka dituzten efektu onuragarriez gain, efektu sinergikoak (banakako efektuen gehiketa baino handiagoak) ere sor litezke, osasunean onura handiagoak eraginez.\nArtikuluaren izena: Konposatu fenolikoak eta osasuna.\nLaburpena: Konposatu fenolikoak, egitura kimikoaren arabera sailkatu daitezkeen zenbait sustantziaz osatutako talde zabal bat dira. Landareek ekoizten dituzte bigarren mailako metabolito gisa, erantzun modura erradiazio ultramorea, patogenoak, kalte oxidatiboa eta ingurumen baldintza zailak bezalako erasoei aurre egiteko. Hori dela eta, modu naturalean daude landare jatorriko elikagaietan, hala nola frutetan, barazkietan, fruitu lehorretan, olioetan, tean eta ardoan. Konposatu fenoliko gehienak ester, glukosido edo polimero gisa aurkitzen dira elikagaietan, eta ondorioz hestean hidrolizatu behar dira xurgatuak izan baino lehen. Gibelean eta heste meharrean konposatu fenolikoak metabolizatzen dira II faseko entzimen eraginez. Gibelean eratzen diren metabolitoen zati bat, heste meharrera jariatuko da behazun bideetatik, eta bertan berriro xurgatuak izateko dekonjugatu egingo dira, edota kolonerako bidea jarraituko dute. Behin heste lodian, hesteko mikrobiotak konposatu fenolikoak metabolizatuko ditu. Prozesu hauen ondorioz, konposatu fenolikoen bioerabilgarritasuna txikia da. Konposatu fenolikoen eta beren metabolitoen iraizpena, gernu bidez gertatzen da nagusiki. Antioxidazio-ahalmen handia duten konposatu bioaktiboak dira. Azken urteetan, eragiten dituzten antioxidazio efektuengatik, eta beste mekanismo batzuengatik, hainbat gaixotasunen garapenaren aurkako efektu onuragarriak egotzi zaizkie: minbizia, gaixotasun kardiobaskularrak eta neuroendekapenezko gaixotasunak.\nEgileak: Iñaki Milton-Laskibar, Alfredo Fernández-Quintela, María Puy Portillo\nIñaki Milton-Laskibar, Alfredo Fernández-Quintela, María Puy Portillo UPV/EHUko Farmazia Fakultateko Farmazia eta Elikagaien Zientziak sailean dabiltza.\nArgitalpen-data: 2019/08/09 · Atala: Argitalpenak, Dibulgazioa


Mondrak eta Ilintxak partidu "parekatua eta zaila" jokatuko dute domekan - Arrasate - Goiena.eus\nMondrak eta Ilintxak partidu "parekatua eta zaila" jokatuko dute domekan\nMaialen Torres 2014-10-10 14:51\nZumaiarren aurka galduta helduko dira Mondrakoak ligaren laugarren jardunaldira, eta Ilintxa hartuko dute etxean. Arrasatearren antzera, Legazpikoek ere porrotarekin hasi zuten aurtengo liga, baina, hiru partidutan lau puntu lortu ondoren, esan liteke pixkanaka haziz joan direla. Gotzon Urzelai Mondrako entrenatzaileak aitortu duenez, "emaitza txar baten ondoren beti da zailagoa jarrera positiboa izatea", baina gaineratu du liga hasi besterik ez dela egin, eta orain artekoak ez duela lortuko taldearen motibazioa ahultzea.\nAstean zehar, entrenamenduetan, Urzelaik "indartsu eta inplikatuta" ikusi du taldea, lortutako emaitzekin itsutu ordez, etorriko direnei begira. Arrasaten jokatuko dute partidua, 16:30ean, eta Mondrako mutilak dagoeneko "gogoz" daude norgehiagokarako.\nAurkariaz galdetuta, indarrak parekatuta izango direla aurreikusten du Urzelaik, eta partidua zaila izango dela aitortu du. Dena den, entrenatzaileak berak zein jokalariek segurtasuna dute euren jokoan, eta domekan "emaitza positiboa lortzeko asmoz" irtengo dira aldageletatik. Ez dakite hiru puntuak poltsikoratuko dituzten edo ez, baina argi dute egin beharreko bidea eta jokoa zeintzuk diren.\nErregionaleko ohorezko mailara igotzeko helburuarekin hasi zuen denboraldia Mondrak, eta Urzelaik argi esan du taldean sinesten duela, baina nabarmendu nahi izan du liga oso parekatua izango dela, eta jardunaldietan aurrerago egin arte ez dela argi ikusiko zein talde ibiliko diren igoerarako lehian. Edonola ere, Mondrak bere jokoarekin segituko du, eta, alor horretan erregulartasuna lortuta, emaitza onak bermatzeko asmoa du Urzelaik.\nIkusteko dago, beraz, aurtengoa nola amaitzen den. Oraingoz, domekako partiduan eta talde legazpiarrari irabaztean jarri beharko dute arreta Mondrako mutilek, sailkapenean gora egiteko bidea pausoz pauso eraiki beharrekoa baita.


Errementari: Nor da Alastor? Jakin nahi baduzu ikusi bideoa... — Zinema Uneak\nErrementari: Nor da Alastor? Jakin nahi baduzu ikusi bideoa...\nErrementari: Nor da Alastor? Jakin nahi baduzu ikusi bideoa... Errementari: Nor da Alastor? Jakin nahi baduzu ikusi bideoa... http://www.zinemauneak.eus/albisteak/errementari-nor-da-alastor-jakin-nahi-baduzu-ikusi-bideoa http://www.zinemauneak.eus/albisteak/errementari-nor-da-alastor-jakin-nahi-baduzu-ikusi-bideoa/@@images/image\nZinema Uneak - 2018-03-01T23:49:03+01:00\nAzken egunetan, Errementari filmaren estreinaldia hurbiltzen hasi denean, Arabako herrien plaza nagusiak bisita bitxi bat jaso dute: Deabru xelebre batek gidatutako Errementariren furgoneta. Bai, promozio ekintza bat baina bitxia bere jatorrian. Nor demontre da ba deabru hori?\nDeabru hori antzezten duen pertsona Paul Urkijoren pelikularekin bi lotura ditu: alde batetik Alastor deabrua antzeztuz, bestetik hasieratik proiektua martxan jartzeko zuzendari arabarrak aurkitutako lehenengo laguntzetako bat izan zelako.\nPertsona dibertigarri eta konprometitu bat, lagun eta ekoizle zoragarria. Nor da ba Alastor? Ikusi bideoa eta jakingo duzu.\n"Une goxoak dira euskal zinemarako"\nGure infernuko delegatua (@ortzifilms), @PaulUrkijo eta Luis de Oza (Kinoskopik Film Produktion), @ErrementariFilm-en aurkezpenean, @vitoriagasteiz-eko Udaletxean!\nBideoa @EiTBKultura eskutik!\nEstreinaldia martxoaren 3an, @filmax-en eskutik! pic.twitter.com/5VgPh5rAPo\n— Errementari (@ErrementariFilm) 14 de febrero de 2018\nErrementari filmaren Media Day jardunaldiko argazkiak\nOstiralean estreinatzen da Errementari, hemen azken bideo aurrerapenak\netiketak: Errementari Alastor Ortzi Acosta Paul Urkijo Kandido Uranga Eneko Sagardoy Uma Bracaglia Josean Bengoetxea Alex de la Iglesia Filmax Patxi Errementaria


Our City Our Energy | Guri buruz\nIN2-k, Ecooo-k eta Rubiko udalak ingurumen-egoera larri honi erantzuna emateko “software pakete bat” elkarlanean garatu dute. Aplikazio honek kudeaketa energetiko egoki bat egiteko eta kostu eta kontsumo energetikoak kontrolpean izateko diseinatu da, bai arlo publikoan erabiltzeko (administrazioetan) bai arlo pribatuan ere (enpresetan eta erakunde ezberdinetan). Gainera, OUR City OUR Energy APP-a garatu da, komunikazio eta kontzientziazio lanak egin ahal izateko eta soziedadeari eman behar diren aldaketetan partehartzeko aukera emateko.\nEcooo irabazi asmorik gabeko empresa bat da, 2005. urtean sortutakoa. Enpresak ekintza ezberdinak bultzatzen ditu herritarren aktibazioa pizteko, eredu energetiko berri bat lortu ahal izateko, garbia, jasangarria eta herritarren eskuetan dagoena.\nEnpresaren aktibitatearen etekinak energia eta ingurumen arloan ekintza ezberdinak garatzeko bideratzen dira, informazio, sentsibilizazio eta heziketarekin erlazionatutakoak, giza eta ingurumen eskubideetan oinarritzen den sistema ekonomiko bat bultzatzeko asmoarekin.\nIN2 teknologia arloan lan egiten duen empresa bat da, 1994. urtean sortutakoa, tokiko kapitala erabiliz. IN2-k soluzio integralak garatzen eta ezartzen aditua da, kode-irekiaren teknologietan oinarrituta. Gure bezeroak beraien 4.0 inguruneko aktibitatea optimizatzen laguntzen ditugu.\nIN2-k bere bezeroei interneteko tresna digitalak eskaintzen dizkie, haien erakundeetako helburuak lortu ahal izateko, emaitzak bermatzeko eta beraien prozesuen eraginkortasuna hobetzeko.\nIN2-k bi hamarkadetan zehar proiektu ugari garatu ditu arlo publikoan, bereziki herritarrekin komunikazio-guneak garatzen dituztenetan.\nRubí hiriak, Bartzelonatik 20 kilometrotara dagoena, Rubí Brilla proiektua gauzatu du, eraginkortasun energetikoa eta berriztagarriak bultzatzeko helburuarekin, bai industria bai merkataritza, bai etxeko arloan eta arlo publikoan ere, lehiakortasuna hobetzeko eta ingurumenarekin lagungarriagoa den udalerri bat lortzeko helburuarekin.\nEstrategia hau 2011. urtean martxan jarri zen eta harrezkeroztik arrakasta handia eta esker ona eskuratu ditu parte hartu dutenen artean, lortu diren emaitzei esker. Adibide gisa, 3.000 CO2 Tona isuriak murriztu dira udal instalazioetan (11 eskola publikoetan eta 4 kirol-instalazioetan); 300 familien kontsumo elektrikoa %15a murriztu da; eta 41 negozio, 300 industria, 2 unibertsitate eta Kartografia eta Geologia Institutua erakunde jasangarri gisa ziurtatu dira, besteak beste.


Herri Ondarea :: Txarria zehatzea\nGaia aukeratuAlimentaciónBebidasAnécdotasBersolarismoCalendario popularCaseríoFamiliaRelaciones entre hombres y mujeresGanaderíaAnimales de casaAnimales para trabajarHerradoresHerradorHerradoresMolinosTrabajo del herreroIndustriaFábricasIndustriaMedios de transporteInformación localEdificiosServiciosJuegos infantilesLiteratura popularMedios de comunicaciónRadioTelevisiónMúsicaBandaMúsicaOpinionesPastoreoPastoreoPolíticaReligión y cultoTiempo libreBaile dominicalToponimiaEdificiosEntidades geográficasFuenteRiosbarrioVascos en el extranjeroVecindadHermandadesMontes comunalesVecindad y vecindario\nTxarriari gantxoa sartu ostean, hanka bakotxetik batek ebatzen eutsan eta mahai gainean ipinten zan kutxiloa sartzeko. Mahaia bajutxua izaten zan, eta aurrea aldats beheran euki behar eban odolak hobeto urten egion. Sangrau eta balde handi bat ipinten zan azpian, odola batzeko. Odolori mobidu egin behar izaten zan, gogortu ez egiteko. Hori, normalean, andren beharra izaten zan.\nBarriemoileak: Victor Orue eta Jose Luis Orue\nHasikerea eleizearen lokaletan


Hitzaldia: Egon Schiele, jenio oinazetua? - Guggenheim Bilbao Museoa\nHitzaldia: Egon Schiele, jenio oinazetua?\nEgon Schieleren aditu Helena Pereñak, film, komiki eta herri kulturaren beste euskarrien bidez, Schieleren lanaren gakoak azalduko dizkigu. Bere mitoa artistaren beraren bizitza laburrean sortu zen. Horrez gain, beste modu bat proposatuko du Schieleren obrara gerturatzeko, mitotik haratago.\nUrriak 16, asteartea, 18:30\n16 de urria de 2012.\nBeste jarduera batzuk | Museoaren Lagunak Orokorra Museoak November Steps performancearen aurkezpena ekarri du, Tom Gold-en egokitutako koreografia bat. Joan den udazkeneko Alberto Burri-ri buruzko erakusketarako New Yorkeko Solomon R. Guggenheim Museumek egindako mandatua da. Egokitzapen hau inspiratzen duen jatorrizko koreografia 1937koa da, eta Minsa Craig-en lana izan zen, Burriren emazterena. Burrik, berriz, jantziak eta jatorrizko dekoratuak diseinatu zituen. Tom Gold-ek Guggenheim… JarduerakHitzaldia: Egon Schiele, jenio oinazetua? Web korporatiboa


author_facet:"IRALE (2005-2006 ikasturtea)" topic_facet:"Sistema elektroteknikoak eta automatizatuak (Heziketa zikloa). Goi maila" topic_facet:"Mantentze-lan elektronikoa (Heziketa Zikloa). Erdi maila" topic_facet:"Linea automatizatuen muntaia- eta mantentze-lanak (Modulua)"\nEgilea: IRALE (2005-2006 ikasturtea) Proposatutako gaia: Sistema elektroteknikoak eta automatizatuak (Heziketa zikloa). Goi maila Proposatutako gaia: Mantentze-lan elektronikoa (Heziketa Zikloa). Erdi maila Proposatutako gaia: Linea automatizatuen muntaia- eta mantentze-lanak (Modulua)\n1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektronika industrialeko tresneriaren mantentze-lanak (Modulua) 1 Instalazio domotikoen eta automatikoen konfigurazioa (Modulua) 1 Instalazioa eta mantenimendua (Lanbide Arloa) 1 Lanbide Heziketa Gehiago ... Linea automatizatuen muntaia- eta mantentze-lanak (Modulua) Mantentze-lan elektronikoa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Sistema elektrikoak eta elektronikoak (Modulua) Sistema elektroteknikoak eta automatizatuak (Heziketa zikloa). Goi maila 1 Sistema sekuentzial programagarriak (Modulua) Guztiak ikusi ... gutxiago ...


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Automatismo Elektrikoak, Pneumatikoak eta Hidraulikoak (Modulua)" author_facet:"Elhuyar Hizkuntza Zerbitzuak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Automatismo Elektrikoak, Pneumatikoak eta Hidraulikoak (Modulua) Egilea: Elhuyar Hizkuntza Zerbitzuak\nAutomatismo Elektrikoak, Pneumatikoak eta Hidraulikoak (Modulua) Automatizazioa eta robotika industriala (Heziketa Zikloa). Goi maila 3 Elektrizitatea eta Elektronika (Lanbide Arloa) 3 Fabrikazio Mekanikoa (Lanbide Arloa) 3 Fabrikazio Mekanikoko Sistema Automatikoen Programazioa (Modulua) 3 Fabrikazio mekanikoko produkzioaren programazioa (Heziketa Zikloa). Goi maila Gehiago ... 3 Instalazioa eta mantenimendua (Lanbide Arloa) 3 Lanbide Heziketa 3 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 3 Sistema automatizatuak (Modulua) 2 Mekatronika Industriala (Heziketa Zikloa). Goi maila 2 Muntaia- eta mantentze-lan elektriko/elektronikoak (Modulua) 2 Sistema elektrikoak, pneumatikoak eta hidraulikoak (Modulua) 2 Sistema mekatronikoen irudikapen grafikoa (Modulua) 1 Fabrikazio-teknikak (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Instalazio domotikoen eta automatikoen konfigurazioa (Modulua) 1 Sistema elektroteknikoak eta automatizatuak (Heziketa zikloa). Goi maila 1 Sistema sekuentzial programagarriak (Modulua) Guztiak ikusi ... gutxiago ...\nElhuyar Hizkuntza Zerbitzuak 2 FESTO Pneumatik S.A.V. 1 Atela, Aintzane 1 IRALE (2005-2006 ikasturtea) 1 Osinalde Vidal, Asier 1 R-400


Apiterapia - Orokorra - Julian Urkiola, Asiako liztorraz: «Etxean bezala dago liztorra hemen: mendia, basoa, hezetasuna...»\nLiztor asiatikoa Hernanin da\nErleak hil, kumeei emateko\n«Erlea erdibi egiten du. Hankekin heldu, eta aurreko bi pintzekin zatitzen du, gero kumeei emateko». Julian Urkiola Epelen bizi den usurbildarrak azaldu dizkio xehetasunak Hernaniko Kronikari. Urkiola, Gipuzkoako Erlazainen Elkarteko lehendakaria da. Erleari buruz gehientsuena dakienetako bat izango da Urkiola, eta buru-belarri ari da, liztor asiatikoa geldituarazteko bideak bilatzen.\nHernanira iritsi da\nGipuzkoara iaz iritsi zen. 14 liztor kabi aurkitu dituzte Gipuzkoa ekialdean. Hernanin, Portu inguruan bota dute bat. Lasarte-Orian, 17 metroko alturan bilatu zuten beste bat. Agiñagan, Urnietan, Irunen... Bidasoa, Oarso, Donostia ingurura iritsi da, oraingoz, eta Nafarroan, Bortziriak eta Baztan ingururaino. Ez dirudi hortik pasa denik. Pirineoak gainditu ditu, 6 urte eta gero. 2004an iritsi zen Frantziara, Bordele ingurura, eta hegoalde osoa kolonizatu du, ordutik. Frantzian gogor saiatu dira, baina erremediorik ez dute bilatu.\nErlauntza ‘setiatzen’ dute\nLiztor asiatikoak erle-hiltzaileak dira. Erleak airean harrapatzen dituzte, polenez karga-karga eginda datozenean, erlauntzara sartu baino lehen. Bi zati egin, eztena eta benenoa apartatu, eta kumeei eramaten dizkiete. Erlauntza baten aurrean 30 liztor jartzen badira, erleak ez dira ateratzen, bildurrez. Ondorioz, erlauntzako probisioak bukatzen zaizkie, eta goseak hiltzen dira. «Erlauntza setiatu egiten dutela esan liteke. Erleak ez dira ateratzen, eta goseak hiltzen dira». Gero, barrura sartu, kumeak hartu, eta euren kabira eramango dituzte. Kalteak izugarriak dira erlazainentzat. Frantzian erlauntza osoak galdu dira, eta beste asko erdira etorri. Erleak nola jokatuko du? Ez dakite erleak nola jokatuko duen. 40 miloi urteko historia du erleak, eta beti aurrera atera izan da. Baina erlazainek ez dakite noiz eta nola erremediatuko duten erleek arazo hau. «Badakigu, asiako erleak aurre egiten diola liztorrari. Defentsa metodoak garatu dituzte. Liztorrari banaka eraso beharrean, taldeka erasotzen diote; 100 erle, liztor baten kontra. Lurrera botatzen dute, eta 45º-ko beroa sortzen dute hegoei eraginez. Liztorra ito egiten da». Badirudi, Frantzian dagoeneko, erleak jokaera hori bera hartzen ari direla. Hemengo erleak nola jokatuko duen, ez dakite, oraingoz.\nErremedioa, liztorra ondo ezagutzea\n5.000 liztor klase baino gehiago daude munduan. Liztor asiatikoa edo erle-hiltzailea da horietako bat. Vespa velutina nigritorax du izen zientifikoa. Hemengo Vespa crabro liztorra adinakoa da, 4-5 cm-koa, eta joera berdintsuak ditu. Txina, India, eta Indonesiakoa da Vespa velutina. Liztorrak nola jokatzen duen ezagututa, erremedioa bilatu litekeela uste dute erlazainek.\nLiztor guztiak hil egiten dira, erreginak izan ezik\nLiztor kabi batetik 10.000 liztor berri jaioko dira urtero. Neguan, denak hil egingo dira, eta erreginek bakarrik iraungo dute hurrengo udaberrira arte. Kabi bakoitzetik 10 erregina ateratzen dira. Horregatik, suposatzekoa da, Gipuzkoan 140 erregina inguru egongo direla, nonbait, lurrean edo enbor-zuloren batean, edo kabi zaharrean, negua pasatzen.\n«Erreginen arteko borroka, laister hasiko da»\nUdaberria ateetan dugu, eta erreginak laister esnatuko dira neguko lo-zorrotik. «Sahatsa loratu da; urritza ere bai, San Jose loreak, txikori-belarrak... mugitu dira. Liztorrak laister esnatuko dira. Esnatu, eta lehenengo, beren arteko borroka hasiko dute, lurralde bat harrapatzeko. Hamarretik bik edo hiruk egingo dute aurrera, eta kabi berriak egiten hasiko dira. Hor jo behar dugu euren kontra», dio Julian Urkiolak.\nKabiak detektatu, GPS bidez markatu, eta tranpa onak jarri\nErlazainek diote, erreginak kabi zaharraren inguruan egongo direla hibernatzen. Horregatik, kabiak GPS bidez markatuko dituzte, lehenengo. Gero, tranpak jarriko dizkiete inguruan, eta inguruko erlauntzetan. Eta saiatuko dira erregina guztiak harrapatzen, gero beranduegi izan litekeelako. Tranpa horiek oso sinpleak dira, oraingoz. Erlazainek Insalus botilekin egin dituzte tranpak: «Inbutu bat egin behar zaio. Sartu dadila, baina atera ez. Barrura sartzeko, ontzi barruan zerbeza, glukosa edo horrelako zerbait jartzen zaie». Etxean egindako tranpa horiek arazo bat dutela dio Urkiolak, «liztorrak sartzen dira, baina erleak ere bai, eta baita beste zomorroak ere. Selektiboagoa behar dugu». Horregatik, Diputazioari eskatu diote, tranpa selektiboagoa prestatzeko, liztorra bakarrik harrapatzeko. Hilabete gutxi barru hasiko da beraz, liztorren kontrako gerra.\nLiztorra harrapatzeko tranpak eginak dituzte dagoeneko hemengo erlazainek. Iaz jarri zituzten proban. Barruan zerbeza, glukosa, edo tankerakoak bota, eta liztorra hara sartzen da. ‘Inbutu’ moduko bat egiten diote, sartu ahal izateko, baina atera ez. Eta barruan hiltzen dira. Arazo bat du: erleak eta bestelako zomorroak ere sartzen direla. Horregatik, tranpa selektiboagoak eskatu dizkiote Gipuzkoako Diputazioari.\nJulian Urkiola - Gipuzkoako Erlazainen Elkarteko lehendakaria: «Etxean bezala dago liztorra hemen: mendia, basoa, hezetasuna...»\nGlobalizazioak ekarri omen du liztor asiatikoa Europara. «Bestela, ez zen inoiz iritsiko. Ez liztor hau bakarrik, baita landare edo animalia gehiago ere; orain sartzen ari dira. Adibidez, aurkitu berri dugu Agiñagan, beste liztor inbasore bat, arriskurik ez daukana, Sceliphron curvatum; munduaren beste muturreko liztor bat da, Vespa velutina bezala, eta esanguratsua da hona orain iristea. Europa osoan zabaldu da, eta Euskal Herrian lehenengo aldiz aurkitu dugu». Arrazoi bategatik edo bestegatik, kontua da, liztorra hemen dagoela, eta etxean bezala aurkitzen dela, klima honetan:â€ˆ «han ere leku menditsuetan bizi da, baso eta hezetasun asko daukan lekuan. Paraje hau paregabea du bizitzeko».\nNeguan, kabiak bistan\nNegua iritsi denean hasi dira liztor kabiak aurkitzen. Orain agerian geratu dira, baina liztorra ez da orain iritsi, lehengo urtean baizik. Arbolan egiten du kabia, eta, osto-artean tapatuta egon dira, jendearen bistatik urruti. Kabi horiek hutsak daude, eta berriak egiten ekaina-uztailean hasiko dira erreginak. Erreginek, bakar-bakarrik egiten dute kabiaren hasiera. Zelulosa edo paperezkoa egiten dute (hemengo liztorrek bezala), eta lehenengo generazioa hortik jaiotzen da. Haiek jarraituko dute kabia egiten (70 cm luze eta 55 cm zabaleko pelota bat osatu arte). Erreginak arrautzak jarriko ditu 10.000 exagono txikietan (erleak bezalako exagonoak egiten ditu liztorrak; haundiagoak).\n3 aldiz haundiagoa\nLiztorra etsai gogorra du erleak, eta ez da gutxiagorako: hiru aldiz haundiagoa da (hemengo liztorra bezala), eta pintza indartsuak ditu aurrean (bi zati egiten du erlea horiekin). «Erleak etsai gogorra dauka aurrean. Ez dakigu nola erreakzionatuko duen. Erleak bi modutara jokatzen du. Batetik, informazio genetiko izugarria dauka: historian zehar tankerako arazoren bat izan badu, berriz berdin jokatuko du. Bestela, erremedioa bilatzen saiatuko da. Frantziakoak ari dira erreakzionatzen».\nHernaniko 300 erlauntzak arriskuan\nTranpak jarrita, eta erlearen erreakzioaren zain, erlazainak kezkatuta daude aurten zer gertatu behar duen. Hernanin, 14 erlazain badira, eta gutxi edo gehiago, 300 erlauntza inguru izango dira (erlauntza bakoitzak 50.000 edo 80.000 erle izan ditzake). Naparralden, Aparrainen, Uxokoerrekan, Epelen, Osiñagan, Akarregin, Jauregin... Polinizazioa erleek egiten dute, neurri haundi batean, eta beraz, epe ertainean, uzta eta produkzioetan antzeman liteke, etsai berriaren eragina.\nJatorria: Asia (India, Indonesia, eta Txina).\nTamaina handiena: 3 cm langileek eta 5 cm erreginak.\nItxura: beltza, ertz hori-laranjak. Hanka muturrak horiak. Aurrean bi pintza indartsu. Eztena, 6 mm-koa.\nAbitata: leku menditsuak, baso eta hezetasun haundiko lekuak.\nKabia: lurretik 15 metrora egiten du, zelulosazkoa. 70 cm luze, 55 cm zabal. 10.000 liztor kabitzen dira.\nJanaria: frutetako glukosa eta erleak ematen dizkiete kumeei.\nLiztor alfareroa, arriskurik gabeko liztor kanpotarra\nLiztor alfareroa ‘ontzigilea’, Sceliphron curvatum aurkitu du Julian Urkiolak Agiñagan, bere lurrezko kabi eta guzti. Espezie hau inbasorea da, ez da bertakoa, eta Euskal Herrian ez dute beste inon aurkitu. Egur zerra edo zerrategi baten ondoan aurkitu zuen Urkiolak. ‘Inbasorea’ da, Europako lurralde asko konkistatu dituelako, baina ez dirudi bestelako arriskurik duenik. Lurrez egiten ditu kabiak, 25 mm ingurukoak, lurrezko-ontzi itxurakoak ˆhortik bere izena. Armiarma hilak sartzen ditu ontzi barruan, kumeentzat jatena. Izatez, Asiakoa da (Kazajistan, Tayikistan, Kirguisia, Uzbekistan, Afganistan ekia, Pakistan, India eta Nepaleko iparrak). Europa osoa konkistatu eta gero, 1999an, Gironan aurkitu zuten, ustez pirineoetatik sartuta; geroztik, Aragon, Avila, Soria, Teruel, Valladolid, Burgos, Guadalajara, Madril eta Segovian aurkitu dute. Orain, Gipuzkoan.


'Nerabeak Euskaraldian' liburua aurkeztu dute - Lasarte-oria - Txintxarri.eus\nTxintxarri Aldizkaria 2020-09-29 10:56\nEraginkorra al da ahobizi/belarriprest diseinua nerabeen hizkuntza-ohituretan aldaketak eragiteko? galderatik abiatuta osatu dute liburua. Sei erakundek hartu dute parte ikerketan: Ttakun Kultur Elkarteak, Lasarte-Oriako Udalak, Oriarte Institutuak, Gipuzkoako Foru Aldundiak, Eusko Jaurlaritzak eta Ebete zerbitzuak.\n2018ko azaroaren 23tik abenduaren 3an Euskaraldia egin zen Euskal Herri osoan, eta horren barruan 11 egun euskaraz ekimena garatu zen. Ahobiziak eta belarriprestak izan ziren egitasmoaren protagonistak. Horiek, ordea, bi urte lehenago sortu ziren Lasarte-Orian. 2016. urtean, 40 egun euskaraz ekimena bideratu zuten eta hor erabili ziren lehenengo aldiz ahobizi eta belarriprest figurak. Baina erabili bakarrik ez; hori izan zen 2018an Euskal Herri osoan Euskaraldiaren ekimena abian jartzeko oinarri nagusietako bat.\n2018ko Euskaraldian, Lasarte-Oriak ekimen hori errepikatu bazuen ere, zenbait berrikuntza gehitu zituen, horien artean, nerabeei zuzendutako ikerketa-ekintza bat abiatu zuten. Ikerketa-ekintza hori liburu bihurtu da orain, eta horren berri eman dute proiektuaren parte izan diren sei erakundeetako ordezkariek: Jokin Guridi Ttakun Kultur Elkarteko kudeatzaileak, Jon Antxordoki Lasarte-Oriako Udaleko Euskara batzordeburuak, Lurdex Etxeberria, Oriarte Institutuko irakasleak, GFAko Hizkuntza Berdintasunerako zuzendari Garbiñe Mendizabalek, Estitxu Alkorta Eusko Jaurlaritzako Euskara sustatzeko zuzendariak eta Iñaki Eizmendi, Ebete zerbitzuetako arduradunak.\nEuskaraldiaren eraginkortasun maila, nerabeengan\nEuskaraldiaren diseinua zela-eta, hamasei urtetik beherako nerabeek ezin zuen parte hartu egitasmoan, baina aldi berean, gaztetxo guztiek betetzen dute Euskaraldian parte hartzeko oinarrizko baldintza; euskaraz ulertzea, eta Euskal Herriko bazter guztietan bezala, Lasarte-Orian ere arduratuta daude gaztetxoen arteko euskararen erabilerarekin.\nHori kontuan izanik, Euskaraldia sustatzeaz gain, nerabeei egokitzeko ahalegina egin nahi izan zuen herriak, nerabeak partaide ez ezik eragile ere izateko. Lanketa bera, 2016an egindako Irten armairutik esperientziarekin egin zen bezala, ikerketa-ekintza moduan egin zen, ateratako ondorioak eta tresnak beste hainbat herritarako ere baliagarri izan zitezkeelakoan.\nEkimena ez zuten hutsaren gainean eraiki, ordea. Ttakun Kultur Elkartearen, Oriarte Institutuaren, eta udalaren artean hitzartuta dituzte gaztetxoen arteko erabilera sustatzea helburu duten hainbat egitasmo: Elemeleka saioak eta Kuadrillategi, besteak beste. Horiek oinarri hartuta, Euskaraldiaren ekimena egokitu egin zuten adin tarte berriaren ezaugarrietara eta hiru edo lau sentsiblizazio-saio egin zituzten Euskaraldiaren aurretik Oriarte institutuko hamabi eta hemezortzi urte bitarteko gela guztietan; 33 gela, 741 ikasle. Horretaz gain, ikasle eragileen batzordeak osatu ziren hala nahi izan zuten gazteekin.\nNerabeen %60k parte hartu du eta lorpenekin gustura ageri da.\nErabileran eragina izan zuen, bereziki biko harremanetan.\nOhikoa baino euskara askoz gehiago erabili zutenak %30 izatera iritsi ziren.\nGazteen iritziz, lorpen berriek iraun egingo dute.\nNerabeekin Euskaraldiaren lanketa egin daiteke, eragina du eta helduen antzeko ondorioetara iristen dira.\nHainbat prest daude euskara gehiago erabiltzeko, baita eragile izateko ere.\nLanketa ondo egin behar da.\nLiburuak udal, elkarte eta institutuetara paperean banatuko dira, baina digitaleko bertsioak ere prest dituzte eskuratu nahi dituenarentzat:\nNerabeak Euskaraldian. Ikerketa-ekintzaren ondorioak.\nNerabeak Euskaraldian. Baliabideen bilduma.\nInformazio gehiago nahi duenak, berriz, Ttakun Kultur Elkarteko 688683755 telefono zenbaki horretara dei dezake, edo mezu bat idatzi ttakun@ttakun.eus helbidera.


Aldizkaria - Pdf 6888 Kb\nAldizkariaren aurkibidea Zk.199\n2021-ko urriak 15, Ostirala\nHerri Administraziorako eta Erakunde Harremanetarako foru diputatuaren 7982/2021 FORU AGINDUA, urriaren 6koa. Honen bidez, Bilbaoko Udaleko Idazkaritzako lanposturako behin-behinean izendatzen da.\nBizkaiko Foru Aldundiaren 131/2021 FORU DEKRETUA, urriaren 5ekoa, Bizkaiko Foru Aldundiaren martxoaren 23ko 16/2021 Foru Dekretua aldatzen duena, enpresa berritzaileak sortzeko programaren 2021 urterako oinarri arautzaileak eta deialdia onartzen dituena.\nGarraioak eta Mugikortasun Jasangarria foru diputatuaren 593/2021 FORU AGINDUA, urriaren 6koa. Honen bidez, gidarien lanbide-gaitasunerako ziurtagiria lortzeko gaitzat jo diren hautagaien behin betiko zerrenda onartzen da.\nDibisioko eta/edo Departamentuko 5 burutza-lanpostu amortizatzea eta hurrenez hurren Zerbitzu Orokorretako eta Laguntza Zerbitzuetako 2 zuzendaritza-lanpostu sortzea.\nDerioko Udalaren 2021eko irailaren 27ko 360-2021 Dekretuaren laburpena. Dekretu horren bidez, kirolarien bidaiak eta dietak lehia lehiakorragatik emateko deialdia onartu zen. BDNS (Identif.): 587612.\n2021eko urriaren 4ko 2021/1682 Ebazpenaren laburpena, Durangoko udalerriko barne-migrazioak eta haien ekarpen ekonomiko, sozial eta kulturala aztertzeko ikerketa-beka deialdia.2021.urtea. BDNS (Identif.): 589030.\n«Fatxadak birgaitzea» programarako diru-laguntzen deialdia. BDNS (Identif.): 588223.\nArkitektura oztopoak kentzea jarduerak antolatzeko diru-laguntzen deialdia. BDNS (Identif.): 588355.\nKultura-gazteria jarduerak antolatzako diru-laguntzen deialdia. BDNS (Identif.): 588954.\nNazioarteko lankidetzaren arloko laguntza edo diru-lagunta emateko oinarri espezifikoak. BDNS (Identif.): 588974.\nEzkuntzako jarduerak egiteko laguntzen eta diru-laguntzen deialdia. BDNS (Identif.): 588983.\nLan Eskaintza Publikoa.\nUdalerriko Taxiaren Udal Ordenantzaren behin betiko onarpena.\n2021ko irailaren 24ko 2021-1903 Alkate Dekretuaren laburpena, Ikastetxeetako Kirol Jokoetan parte hartzen duten entitatei zuzendutako 2021. urteko diru-laguntzen deialdiari buruzkoa. BDNS (Identif.): 588968.\nUdal Araudi Organikoaren aldaketa partzialaren testuaren 36. artikulua (VI. Kapitulua, udal Aurrekontuak) aldaketaren behin-betiko onespena.\nUdaleko kontratazio-organoa sortzeko akordioa.\nAkats zuzenketa,Trakzio Mekanikodun Ibilgailuen gaineko Zerga arautzen duen Ordenantza Fiskaleko aldaketaren behin betiko onespenaren iragarkian.\nUdal-instalazioak erabiltzeko Araudiaren aldaketa.\nIrailaren 20ko 901/21 Alkatearen Dekretuaren laburpena; horren bidez, Iurretako udalerrian gazteentzako etxebizitzak alokatzeko diru-laguntzen deialdia egin da 2021. urtean. BDNS (Identif.): 587637.\nMallabiko udalerriko telekomunikazio-sareetako Instalazio erradioelektrikoak arautzen dituen Ordenantza behin betiko onartzea.\nPasabidea duten ibilgailuak espaloitik sartzeagatiko Tasa.\nSoinu Atadia Udal Elkartea (Leioa)\nIkasleei bekak emateko diru-laguntza arrunten deialdiaren oinarri arautzaileak.\nLandako atletismo pistako instalazioen erabilera Araudia behin betiko onartzea.\nEstatutuen aldaketea onartutea.\nErabakia Lan eta Enplegu Saileko Lan eta Gizarte Segurantzako Bizkaiko lurralde ordezkariarena. Honen bidez ebazten da Valoriza Servicios Medioambientales, S.A. enpresaren Hitzarmen Kolektiboa erregistratu, gordailu egin eta argitaratzea (hitzarmen kodea 48006341012007).\nDelitu arinei buruzko judizioa 207/2020.


Ahozko baliabideen berri izateko, edota idazketa sortzailea trebatzeko | Hitzen uberan\n← Kathleen Winterren “Annabel” mintzagai\nJuan Ramon Makuso, Hitzak argi (Pamiela) aurkezpena →\nIkastaro berriak eta nobela bat iragarri ditu Yolanda Arrietak\nIdaztea gogoko dut. Baina paper zuriaren aurrean jarri eta ez dakit nondik hasi. Horrelakorik sentitu baduzu inoiz, akaso baliogarri izango zaizu Yolanda Arrieta idazleak eskainiko duen Nitik Gura izeneko idazketa tailerra. EHUko Udako Ikastaroetan, uztailaren 7an eta 8an Miramar jauregian. Umeei ipuinak eta olerkiak nola azaldu ikasiko nahiko bazenu, argibide ugari eskura ditzakezu Yolanda Arrietaren bitartez. Zelan kontatu ipuinak eta olerkiak umeei ikastaroa eskainiko du Eibarren, UEUko udako jardunaldietan.\nLiteraturaren ahozko baliabideak: zelan kontatu ipuinak eta olerkiak haurrei\nAspaldiko jakintsu batek esan omen zuen hiru motatako elikagaia behar dugula pertsonok aurrera egiteko: jana gorputza asetzeko, lagunak bihotza alaitzeko eta kontuak arima sosegatzeko. Lema horri jarraituko diogu geuk ere, egun eta erdiz, otorduetako txandak zainduta. Eta lagun artean egingo dugu, oinarrietara itzuliz, begiradekin batera isiluneen hatsa eta hitzen arnasa berreskuratuz. Heldu artean jardun arren, behe-behetik hasiko gara, ostera ere, izan ginen haurrari arnasa itzuliz, euskararen doinu eta koloreak suspertu ahala, berezko baliabideei hautsak astinduz, oinarrizko bezain premiazko emozio bat indarberrituz: ilusioa.\nNoiz: Uztailak 3 osteguna, goizez eta arratsaldez. Uztailak 4 ostirala, goizez.\nNon: UEU, Eibar.\nZuzendaritza: Yolanda Arrieta Malaxetxebarria, www.nitikgura.com\nHaur Literaturaren ahozko baliabideak ezagutu ahala, norberaren ahozko adierazpena lantzeko bideak ikustea eta frogatzea.\nHaurrei eta haurrekin kontuak esatera eta entzutera bultzatzea.\nPartaideen artean emozio, estetika eta zentzuen bidezko giroa bultzatzea, euskaraz.\nHaur literaturan oinarritua eta ahozko baliabideak lantzeko bideratua.\nGidoi gisa erabiltzeko fotokopiak banatuko dira, baina ekintza izango da nagusi: jokoa, irudimena, umorea, partaidetza, harremana.\nIrakasle, Unibertsitateko ikasle, guraso, zaintzaile, hezitzaile, monitore, bitartekari zein kontuak esatea atsegin duen orori zuzendua.\nHomologazio kodea: 1468348019.\nIdazketa sortzailea gelan, nitik gura –II–. Irudimena, emozioa, 5 giltza eta 5 zentzumen\nNoiz: Uztailak 7 astelehena goizez eta arratsaldez, uztailak 8 asteartea goizez.\nNon: EHU-UPV- Miramar Jauregia. Donostia.\n– Ikasgelan idazketa sortzailea landu nahi duen orori oinarrizko informazioa eta baliabideak eskaintzea, tailer gisa, praktikatik teoriara\nsalto eginez, eskarmentuan eta bizipenetan oinarritutako dinamika baten bidez.\n– Haurrekin irakurketa osatzeko tresna motibagarri bat eskaintzea irakasleari, zeinarekin ikasleak amets propioak eraiki ditzakeen, emozioei izena jarriz eta bizipenei etekina atereaz.\n– Ikasle gazteekin literaturara eta literaturgintzara gerturatzeko bide hurbilak bezain biziak frogatzeko moduak eskaintzea irakasle edo\nbitartekariari, nitik gura, norbanakoaren ekarpenei aukera emanez, talde giroan.\n– Euskara irakasten ari direnentzat, ikasleen euskarazko NI-a indartzeko, osatzeko eta aberasteko ekimen elikagarri bat eskaintzea, jolas giroan.\n– Hezkuntzara begira programatuta egon arren, euskaraz idaztea atsegin duen edonori horretan aritzeko eta trebatzeko gune apropos bat eta\nmateriala eskaintzea, sormen giroan.\n– Idazteko ohiturarik izan ez arren, euskaraz bizi, hezi eta hazi nahi duen orori baliabide propioak deskubritzeko eta eraikitzeko aukera bat\nerakustea, hitz idatzia bitarteko delarik.\n– Iazko tailerra egin zutenei jarraipen bat eskaintzea, joko eta ariketa desberdinak frogatzeko aukera emanez, ekina ardatz delarik.\nMatrikula prezioa: maiatzaren 31ra arte: 60 €. Ekainaren 1etik aurrera: 68 €.\nArgiaren alaba nobela plazaratuko du aste honetan\nIkastaroak hauek uda partean eskainiko ditu Yolanda Arrietak. Eta uda atarian gauden honetan, bere obra berria emango du argitara: Argiaren alaba izeneko nobela. Bizenta Mogel Elgezabal andre idazlearen bizitzara eta bizimodura hurbiltzea izan da Yolanda Arrietaren helburua: “datu errealetan oinarritutako fikzio baten bidez, fikzio-prozesua bera delarik ardatz eta eragile”.\nLiburu berriaren sinopsia duzue hauxe:\nOstiral honetan aurkeztuko du liburua, Markina-Xemeinen\nEkainaren 20an iluntzeko zortzietan, Markina-Xemeingo udaletxean aurkeztuko du liburua. Bizkaiko Foru Aldundia (EIE-ren Idazleakaz programa), Ipar Aldeko EKE eta Hendaiako Abadia Eremuko Nekatoenea artisten etxearen laguntza jaso du eta Markina-Xemeingo Udalaren babesa. Durangoko BIKO komunikazioa enpresaren bitartez plazaratua izan da.


El Pilar-PASTORALTZA: Pertsona ona izatearen ARTEAZ entzun\nDenborak hegan egin eta gero hementxe gaude ikasturte honetako azkeneko hiruhilabetean. Badirudi atzo izan zela ikasturte honi heldu geniola. Aldaketa ugari egon dira eta lan handia egin dugu. Oso konten gaude zuekin. Ikasturtea luzea izan da, eta batzuentzat gora-beherekin. Baino oraindik gauza batzuk aldatzeko aukera izango dugu hurrengo hiru hilabete hauetan.\nHemen hasiera ematen diogu gure azken txanpari, horregatik azkeneko ahalegin txiki bat egin behar dugu. Pilak kargatzeko eta denbora libreaz disfrutatzeko aukera izan dugu Aste Santuko oporretan. Eta orain, ikasturteari jarraipena emateko, hausnarketa txiki bat egin dezagun urte honetan zehar ikasitakoaz goizeko gogoetekin. Baino badago modu on bat hori laburtzeko: pertsona onak izan eta Jesusen pausuak jarraitu.\nHorregatik lehenengo aste honetan proposatzen dizuegun mezua hauxe da “pertsona ona izatearen arteaz entzutea”. Uste dugu esaldi honek gainontzeko guztiak laburtzen dituela. Orain da momentua gainontzeko pertsonei erakusteko zer den ikasi duguna. Gogoratu dezagun, pertsona ona izatea arte bat dela; eta artista guztiak bezala, arrakasta izateko, lan asko egin beharko dugu.\nOngietorriak eskolara berriro ere!! Eta goazen martxan jartzera!!\nPublicado por pastoralcolegioelpilar en 23:13


Laburpena ( 55. zk.), 2018ko martxoaren 19a, astelehena\n104/2018 EBAZPENA, otsailaren 12koa, Osakidetza-Euskal osasun zerbitzuko Goierri-Urola Garaiko Erakunde Sanitario Integratuko (ESI) zuzendari gerentearena. Honen bidez, aldi baterako izendatzen da, erakunde horretan, Elena Olloquiegui Biurrarena andrea Farmaziako atalburu sanitario, lau urteko eperako eta luzatzeko aukerarekin.\n105/2018 EBAZPENA, otsailaren 12koa, Osakidetza-Euskal osasun zerbitzuko Goierri-Urola Garaiko Erakunde Sanitario Integratuko (ESI) zuzendari gerentearena. Honen bidez, aldi baterako izendatzen da, erakunde horretan, Ana Belén Maillo Arana andrea ospitaleko larrialdietako Atalburu sanitario, lau urteko eperako eta luzatzeko aukerarekin.\nIRAGARKIA, Ezkerraldea-Enkarterri-Cruces ESIko Zelarien arduradun lanpostu bat (Larrialdiak eta erretena) izendapen aske bidez esleitzeari buruzkoa.\nIRAGARKIA, Osakidetza-Euskal osasun zerbitzuko Zuzendaritza nagusian zerbitzuburu korporatibo baten lanpostua betetzeko deialdia hutsik uzteari buruzkoa.\nAGINDUA, 2018ko otsailaren 21ekoa, Hezkuntzako sailburuarena, zeinaren bidez dei egiten baitzaie unibertsitateaz kanpoko ikasketak -heziketa-zikloak izan ezik- ematen dituzten itunpeko ikastetxe pribatuei eta Hezkuntza Sailaren mendekoak ez diren ikastetxe publikoei hezkuntzaren bikaintasuneranzko prestakuntza-proiektuak egin ditzaten 2018-2019ko ikasturtean (Bikaintasunerantz).\nAGINDUA, 2018ko martxoaren 8koa, Hezkuntzako sailburuarena, Zizurkilgo (Gipuzkoa) «Zubimusu Ikastola-Zizurkil» Haur Hezkuntzako ikastetxe pribatuaren baimena aldatzeko dena.\nEBAZPENA, 2018ko otsailaren 28koa, Laneko eta Gizarte Segurantzako zuzendariarena, zeinaren bidez argitara ematen baita uztailaren 29ko 191/2003 Dekretuan aurreikusitako laguntzen onuradun diren entitateen zerrenda. Dekretu horren bidez, enpresa-elkarteei eta erakunde sindikalei diru-laguntzak ematea arautzen da, enpresa-elkarteen eta sindikatuen giza baliabideen kualifikazioa haien jarduera-eremuen berezko gaietan hobetzera zuzendutako prestakuntza-planak garatzeko.\nEDIKTUA, 63/2017 hitzezko judizioaren ondoriozkoa.\nEDIKTUA, delitu arinen gaineko 1565/2016 judizioaren ondoriozkoa.\nEDIKTUA, 931/2017 hitzezko judizioaren ondoriozkoa.\nEDIKTUA, 8074/2016 espetxe-zaintzako espedientearen ondoriozkoa.\nIRAGARKIA, helikopteroak mantentzeko laguntzaren administrazio-kontratua esleitzeko dena (Espedientea: E-023/2018).\nIRAGARKIA, zeinaren bidez jakinarazten baita Ekonomiaren Garapen eta Azpiegitura Sailaren Bizkaiko lurralde-ordezkariak 48-PI-A-2016-67 espedientean 2018ko urtarrilaren 30ean emandako ebazpena.\nIRAGARKIA, zeinaren bidez jakinarazten baita ebazpen bat esaten duena Euskal Autonomia Erkidegoko Diruzaintza Nagusiari itzuli behar zaiola 2016ko ekitaldian egindako ordainketa bidegabe bat, baldintzak ez beteagatik.\nIRAGARKIA, Ingurumen Administrazioaren Zuzendaritzarena, zeinaren bidez jakinarazten baita egoki iritzitako oharrak egiteko epea, oharrok oinarri izan daitezen ingurumen-organoak Donostiako Hiri Antolamenduko Plan Nagusiaren aldaketa puntualaren (MA.05 Martutene eremua) ingurumen-ebaluazio estrategiko sinplifikatuari dagokion ingurumen-txosten estrategikoa egiteko.\nIRAGARKIA, Hezkuntza Saileko Langileak Kudeatzeko zuzendariaren 2018ko urtarrilaren 19ko Ebazpena jakinarazteko dena. Ebazpen horren bidez, eranskinean agertzen den zerrendakideak irakasleen beharrak estaltzeko hautagaien zerrendan jarraitzen duela adierazten da.\nIRAGARKIA, Hezkuntza Saileko Administrazio eta Zerbitzuen sailburuordearen 2018ko urtarrilaren 29ko Ebazpena jakinarazteko dena. Ebazpen horren bitartez ebatzi egiten da gora jotzeko errekurtso bat.


Desokupa enpresak etxe okupatu bat hustu du Abadiñon, protesta artean | Gizartea | Berria\nDesokupa enpresak etxe okupatu bat hustu du Abadiñon, protesta artean\nHerritar talde batek salatu du mehatxupean bota dituztela etxean bizi zirenak, eta Ertzaintza oldartu egin zaie protestara batu direnei.\nErtzainak eta protestara batu diren herritarrak, eraikinaren inguruan. Anboto Tamaina handiagoan ikusi\n2021eko apirilak 15 09:13\nEspainian ezaguna da Desokupa enpresa. Okupatutako etxeak husten dituzte «bortxaz eta modu oldarkorrean», hainbat elkartek salatu izan dutenez. Gaur, Abadiñoko (Bizkaia) Zelaieta auzoko Alfredo Baeschlin kalean dagoen etxe bat hustera joan dira. Etxe barruan zeudenak atera egin dira, enpresako kideek emandako agiri bat sinatu ostean, Ertzaintzaren iturriek Anboto atariari adierazi diotenez. Lekukoek, ordea, salatu dute «mehatxu» artean sinarazi dietela agiri hori.\nAzaldu dutenez, Desokupako «zortzi-hamar» kide joan dira eraikina husteko asmoz, eta haien aurrean protesta egitera joan dira Abadiñoko hogeitik gora herritar. «Faxistak gure kaleetatik kanpora!», oihukatu dute.\nErtzainak ere joan dira gero, eta borraz jo dituzte protestan elkartu direnak.\nDesokupa faxista kanpora lelopean, kontzentrazio batera deitu dute enpresa horren kontra, 19:30ean, Abadiñoko Ferialeku plazan.\nDurangaldeko Ahal Dugu-k «kezka» agertu du gertatu denarekin. Haien ustez, eskuin muturrak sustatzen duen diskurtsoak «jarrera oldarkorrak» hauspotzen ditu. «Enpresa horretako kideak boxeolari eta paramilitar ohiak dira, eta lotura estua dute eskuin muturrarekin», alderdiaren hitzetan. Bat egin dute arratsaldeko kontzentrazioarekin.\nAroztegiko proiektua bertan behera uzteko manifestazioa deitu dute hilaren 15erako\nElizondoko plazatik aterako da manifestazioa Landa eremua defendatu! Aroztegia gelditu lelopean.\nEuskal Herria banatzen duten hiru eremu administratiboetan bide orri propioak ezarri dituzte, neurri murriztaileen arintzea kudeatzeko.\nBeste zulo bat agertu da Donostiako metroaren obretan\nKontxako kabinetan forjatuaren azpian agertu da zuloa. Euskal Trenbide Sarearen arabera, ez du haren egituran eraginik izan.


doom | Testicular Sound Express\nThe bees made honey in the lion´s skull\nPosted in Musika, tagged doom, drone, folk on Iraila 2, 2011| Leave a Comment »\nBadaude ezereza islatzen saiatzen diren pelikulak. Gertakizun handien ordez, protagonista bazkaltzen, periodikoa erosten eta emaztearekin hitz egiten erakusten dizutenak. Bilera garrantzitsu batera joateko nola prestatzen den detaile guztiekin ikus dezakezu: nola bizarra mozten duen, alkandora gorria jarri eta ondoko auzora nola doan autobusa hartzera. Baina gero ez dizute bilera erakusten, ez da garrantzitsua. Nahita, horrelako ezohiko gertaerak alboratzen dituzte horrelako pelikulek, bidea baita gakoa eta ez helmuga.\nEarth-ekin antzeko zerbait gertatzen da. Ez da in-crescendoa inoiz iristen, eta noski, ez da inoiz abeslaririk agertuko ezer transzendentalik esatera. 8 minutu inguruko abestiak dira, inondik eta inora ez doazen soinu pasarteak agian, country-folk musikan oin bat izanda experimentazioan oinarritzen direnak. Lehoi harrapakariaren bizitzan beharrean, bere hezurretan erleek eratutako milaka detaile, soinu eta sentsazio eskaintzen dizkigu lan honek. Joan etorri errepikakorrak, aldaketa txikiko estruktura minimalistak behin eta berriz, gauza asko ezerezerako. Bai, onartzen dut horixe besterik ez dela honakoa, baina ez esan niri ez dela gustura egoten aire bero eta heze honen azpian.\nOharra: akzioa nahi dutenek jo dezatela beste nonbait.


Eskerrik asko, Pilar!\n2021ko ekainaren 18an, ostirala\nGipuzkoako EHAEOean idazkari gisa 45 urte eman ondoren, Pilar Llopisek gaur amaituko du Elkargoko lan-jarduna. Bizitza erdia baino gehiago eman du etxe gisa sentitu duen erakunde honi lotuta, eta elkargokide guztien izenean, eskerrak eman nahi dizkiogu denbora honetan guztian eskaini digun lana, gogoa eta adiskidetasunagatik.\nCOVIDa dela-eta, oraingoz ezin diogu omenaldirik egin; beraz, hurrengo Patroiaren ospakizuna aprobetxatuko dugu Pilarri merezi duen omenaldia egiteko.\nEra berean, Pilarrek ere ezin izan du gehienekin agurtu, eta horregatik aukera honetaz baliatu nahi da eta hitz hauek eskaintzen dizkizue:\nGaur da ordezkaritza honetako langile gisa dudan azken eguna. Erretiroa hartzen dut, eta jakizue 45 urte hauetan ni baino arkitekto zaharragoak kolegiatzetik, haien pausoak jarraitu dituzten seme-alabak kolegiatzera pasatu naizela. "...el tiempo pasa... nos vamos poniendo viejos..." abestiak esaten duen bezala.\nEra berean, hamaika Zuzendaritza Batzorde, Lehendakari, Idazkari eta Batzordekide igaro dira lanean jardun dudan bitartean, eta haiekin bizipen, krisi eta pandemia bat eta guzti bizitu ditut. Horiek guztiak, batzuk besteak baino gehiago, aberastasun pertsonala, kulturala eta artistikoa eman didate, eta hori beti eskertuko dut.\nIritsi da garaia “trasteak” langile- eta zuzendaritza-batzordeetako belaunaldi berriei pasatzeko eta bizitza pertsonalaren bidean aurrera egiteko, une oso atsegina hau ere niretzat.\nBesarkada handi bat, Pilar Gipuzkoako EHAEO osatzen dugunok eskerrak ematen dizkiogu berriz ere Pilarri irakatsi eta transmititu digun guztiarengatik eta gure laguna izateagatik. Lerro hauen bidez, etapa berri honetan zorionik handiena opa dizugu. Pilarren eginkizunak, aurrerantzean Nerea Gonzálezek hartuko ditu bere gain, eta oso egingo duenaren konfiantza osoa dugu\nEtengabeko trebakuntza: BIM birgaikuntzan: BIM Prozesuak eta erramintak birgaitze-proiektuetan Lekua: Streaming zuzenean\tOrdua: 11:00-14:00 / 15:30-18:30\t2021ko irailaren 23an, osteguna\nEtengabeko trebakuntza: BIM birgaikuntzan: BIM Prozesuak eta erramintak birgaitze-proiektuetan Lekua: Streaming zuzenean\tOrdua: 11:00-14:00 / 15:30-18:30\t2021ko irailaren 27an, astelehena\nEtengabeko trebakuntza: BIM birgaikuntzan: BIM Prozesuak eta erramintak birgaitze-proiektuetan Lekua: Streaming zuzenean\tOrdua: 11:00-14:00 / 15:30-18:30\t2021ko urriaren 13an, asteazkena


IDENTIDAD · RIQUEZA DE LA DIVERSIDAD | Jauzarrea\nIDENTIDAD · RIQUEZA DE LA DIVERSIDAD\nWednesday, 24 June, 2015 - 19:00\n
\nRegister\nJAUZARREA Euskal Kulturaren azterketa eta zabalkunderako funtsa da. Euskal Herriko talde jendetsu batek sortu du eta, dagoenekoz, 27 naziotako 53 unibertsitatetako 150 ikerlari baino gehiago bildu ditu. Zehazki, ATLANTIAR izeneko proiektua garatzen ari da, euskal zibilizazioaren 45.000 urteko historia miatzeko.\nATLANTIAR proiektua da euskaldunen historiaren eta kulturaren gaineko ezagutzarik eguneratuena biltzen duen tresna. Helburua hauxe: marketin kanpaina etengabe bat garatzea, euskal nortasuna zabaltzeko eta gizartea arlo guztietan hobetzen lagundu dezaketen balioak hedatzeko, kulturaren bitartez.\nJakin badakigu gure iragan guztiaren ondorioa garela; horrexegatik, iragana hobeto ezagutu nahi dugu. Hori lagungarria izango zaigu irizpideak sendotzeko, intuizioak berresteko; eta era berean, erabilgarria zaigu gure berehalako garapenerako.\nEhunka mila urteren emaitza gara –espeziearen gainerakoarekin batera–. ATLANTIAR proiektuan historiarik hurbilena ezagutuko dugu, azken 45.000 urteotakoa Goi Paleolitoko Euskal Aterpe honetan. Hitz batez, Mendebaldeko Europako indigenen Historia.


Hogei kilo gaztainarekin egin dute eskolako gaztaina-erre jana - Elgeta - Goiena.eus\nHogei kilo gaztainarekin egin dute eskolako gaztaina-erre jana\nLarraitz Zeberio Lekuona 2013-11-16 18:00\nEguraldi txarra tarteko Elgetako Herri Eskolako eskola-umeek, irakasleek eta gurasoek frontoi zaharrean egin zuten atzo urteroko ospakizuna.\nIkasturte hasieran inauguratutako frontoi zaharrean egin dute aurten eskolako gaztaina-erre jana Elgetan. Atzo arratsaldean elkartu ziren eskolako umeak, irakasleak eta gurasoak frontoiaren babespean gaztaina erreak jatera.\nMaala guraso elkartearen eta ikastetxearen ekimenez hogei kilo gaztaina erre zituzten. 15:00etan elkartu ziren guztiak danbolinaren bueltan; eskolako umeak paperezko kukurutxoak eskuan prest zituztela.\nKantuan eta dantzan\nAdinka antolatuta kantuan egin zuten lehenengo umeek. Errekin errekina eta Gaztainak erreko ditugu kantuak abestu zituzten. Ondoren, lerroan ipini eta guraso elkarteko kideen eskutik gaztaina beroak jaso zituzten nork bere kukurutxoan. Gustura jan zituzten umeek, eta baita ekitaldira gerturatu ziren gurasoak eta senitartekoak. Dantzan ere egin zuten zenbait umek. Giro hotza egin arren berotasuna sumatu zen atzo Elgetako frontoi zaharrean.